text:
Mbese nawe Yesu akubereye umurengezi?
,……nihagira umuntu ukora icyaha, dufite Umurengezi kuri Data wa twese, ari we Yesu Kristo.’’ 1 Yohana 2:1
Ubusanzwe mu isi iyo umuntu afite urubanza mu rukiko akenshi bimusaba kuba afite umuntu umwunganira. Uyu niwe umuvuganira mu mwanya we. Igikorwa bisaba ko mubanza mukicarana akiga urubanza, ukamubwiza ukuri kugira ngo azamenye ingingo yitabaza mukabona gutsinda urubanza.
Iyo umubeshyeho akantu na gato biramugora kuko ushobora gutuma bamubaza ibibazo bakamutega ntamenye aho agororera ibintu bikarangira mutsinzwe.
Natwe mu rugendo rugana mu ijuru, bijya gusa. Bibiliya yatubwiye ngo ntidukore icyaha, ariko kandi yibuka ko bishobora kubaho, hakurikiraho amagambo ari nayo twasomye haruguru ngo nihagira ukora icyaha, ibwiriza ni iryo kutagikora, ariko nibiramuka bibayeho, ngo dufite Umurengezi kuri Dta wa twese ari we Yesu Kristo ukiranuka.
Nubwo dufite umurengezi utwunganira ariko kandi burya ibumoso bwacu hari n’umurezi (uturega) ari we satani, uyu ahora aturega yerekana ko turi abanyabyaha no gukizwa byatunaniye, ariko Imana ishimwe yatanze Kristo ngo atubere Umwunganizi. Nimuhure ntitugipfuye abari muri we kuko nta teka tuzacirwaho. Abaroma 8:1
Bibiliya iravuga ngo ku bwa kamere na kavukire yacu twari abo kugirirwa umujinya nk’abandi bose, ariko kuko Imana ari umutunzi w’imbabazi yaduhinduranye bazima na Kristo. Abefeso 2
Satani aza kuturega yitwaje inyandiko nyinshi zidushinja ibyaha byose twakoze, agasobanura n’igihano cyari kidukwiye, ariko Imana ishimwe kuko Kristo ahita ahaguruka akemeza ko yamaze kwishyura ikiguzi cyose. Niwe utuvuganira kuri Data wa twese, wowe icyo usabwa ni ukumwegera ukamubwiza ukuri ibyo wahemutse byose, ukamwizera kuko abari muri we nta teka bazacirwaho. Umuhe urubanza rwawe azaruburana.
Nta mpamvu yo gukatirwa igihano cy’urupfu kandi dufite umwunganizi udatsindwa, tutishyura dusabwa gusa kubwiza ukuri kw’ibyatubayeho, akatuvuganira ku Mana, agatesha agaciro ibirego byose wa mubi aturega. Imana ishimwe cyane. Nkwifurije guharira ubuzima bwawe bwose Yesu!!!!


c: text/html

text:
Imana igukeneyeho imbuto nziza
Muzabamenyera ku mbuto zabo. Mbese hari abasoroma imizabibu ku mugenge, cyangwa imbuto z’umutini ku gitovu? Nuko muzabamenyera kumbuto zabo Matayo 7.16
Nta kintu na kimwe cyakubashisha kumenya umuntu uwo ariwe, mu mutima ntiwahagera ngo umenye ibirimo, ariko burya imbuto yera nizo zimugaragaza.
Hariho ibihingwa bibiri bigorana kubitandukanya iyo bikiri bito, ibyo bihingwa ni intobo ndetse n’intoryi, buriya iyo bikiri bito byakubera ihurizo kubitandukanya, ariko iyo bigeze mugihe cyo kwera imbuto niho ushobora kubitandukanya, buriya naho yaba umwana muto ntiwamutuma gusarura intoryi ngo azane intobo, kuko itandukaniro ryazo riba rigaragara.
Buriya ntago wabona icunga ryeze ku ndimu cyangwa indimu yeze ku icunga, ibi bivuze ko buri giti kigira imbuto zacyo.
Ibi byerekana ko imvugo ari kimwe n’ibikorwa kikaba ikindi, iyo umaze kuvuga haba hakenewe ibikorwa, buriya nubwo utavuga ibikorwa birivugira. Ntago rero bigoye kumenya umuntu wakubera urugero rwiza, hariho bamwe bajya bavuga bati” mwumve ibyo mvuga ntimurebe ibyo nkora, ugasanga imvugo ze zitandukanye n’ibikorwa, icyo gihe aba yamaze kwisobanura uwo ariwe.
Hari ubwo Imana Itegurira umuntu kwera imbuto nziza nyamara we akagwingira ntiyere, imbuto Imana yamushakagaho ntizibone, cyangwa yanazibona zikaza zitameze nk’izo yashakaga.
Dore uko Imana ivuga ku ruzabibu yateye ikarukorera byose ariko ntirwere nkuko yabishakaga.
Reka ndirimbire umukunzi wanjye indirimbo y’uruzabibu rwe. Umukunzi wanjye yari afite urutoki rw’uruzabibu ku musozi urumbuka.
Ararutabirira arurimburamo amabuye, aruteramo insina y’umuzabibu y’ubwoko bwiza cyane, arwubakamo inzu y’amatafari ndende acukuramo n’urwina. Nuko yiringira ko ruzera inzabibu, ariko rwera indibu.Yemwe mwa baturage b’i Yerusalemu mwe, namwe bagabo b’i Buyuda, nimudukize jyewe n’uruzabibu rwanjye.Ikintu nari nkwiriye gukorera uruzabibu rwanjye nasize ni ikihe, ko nari niringiye ko ruzera inzabibu, ni iki cyatumye rwera indibu?
Noneho rero reka mbabwire ibyo ngiye gukorera urutoki rwanjye. Nzasenya uruzitiro rwarwo maze rwonwe rwose, nsenye n’inkike yarwo, runyukanyukwe, kandi nzarurimbura. Ntiruzicirwa, ntiruzahingirwa, ahubwo ruzameramo imifatangwe n’amahwa, kandi nzategeka ibicu bye kurugushamo imvura, kuko urutoki rw’Uwiteka Nyiringabo ari inzu ya Isirayeli, n’Abayuda ni insina yishimiraga. Yabiringiragamo imanza zitabera, ariko abasangamo kurenganya. Yabiringiragamo gukiranuka, ariko abasangamo umuborogo.
Imana irashaka ko wera imbuto nziza, kuko nibitaba ibyo izabikora nkuko yagenje uriya muzabibu, Imana idushoboze. Abagaratiya 5:22

robotstxt: allowed

filter: keep


text:
Jun 12, 2016 Bienvenu Ndacyayisenga Ibiterane 0
Igiterane GARUKA USHIME cyari cyimaze icyumweru kibera ku Itotero ADEPR GATENGA. Ni igiterane cyatanze umusaruro mu buryo butari bumwe, cyumvikanye mo ubuhanuzi butandukanye, ndetse hamaze guusanywa inkunga ifite agaciro k’ Inkunga yose hamwe ihwanye na 390,000 Frw yo gufasha abatishoboye. Muri iyi nkunga harimo ubwisungane mu kwivuza ni 80 naho abahawe ibiribwa birimo umuceri.
Tubibutse ko iki giterane cyateguwe na Evangelist Andé NDEREYIMANA afatanije n’Itorero ADEPR GATENGA. Cyari cyatangiye ku ya 06 kikaba kiri busozwe uyu munsi nimugoroba.
Uyu munsi kikaba gitangiye n’amateraniro asanzwe yo ku rusengero rwa ADEPR GATENGA kirimo kiberaho hanyuma mu masaha y’ikigoroba kikaza kuba ari concert.
Mwenede data musomyi w’urubuga Isange.com tukurarikiye kugikurikira LIVE guhera muri aya masaha y’igitondi kugeza mu masaha y’ikigoroba.
8:00 ITERANIRO RYA MBERE
10: 31 ITERANIRO RYA MBERE RIRASOJE
10:14 ITERANIRO RYA KABIRI RIRATANGIYE
Umushumba w’ururembo rwa ADEPR Umujyi wa Kigali niwe utangiye iteraniro yakira abashyitsi.
Uyu mushumba mushya wa ADEPR GATENGA yitwa Florien NTAKIRUTIMANA . Yayoboraga itorero ry’akarere rya Nyarugenge. Uyu bahagararanye ni umudamu we witwa UWINEZA Jeanne.
10:30 Korali Siyoni ikurikiyeho irimba hatangwa ituro ry’ishimwe. “Tugushimiye iyi minsi turangije, tukuragije iri imbere…”
12: 00 Umwanya w’ijambo ry’Imana na Pastor Bernard
Zaburi 143:5 havuga ngo “Nibutse iminsi ya kera, Nibwira ibyo wakoze byose, Ntekereza umurimo w’intoki zawe.”
2 Abami 5:13-14 havuga ngo “Abagaragu be baramwegera baramubwira bati “Data, iyaba uwo muhanuzi yagutegetse ikintu gikomeye, ntuba wagikoze nkanswe kukubwira ngo ‘Iyuhagire uhumanuke.’ ” Nuko aramanuka, yibira muri Yorodani karindwi nk’uko uwo muntu w’Imana yari yamutegetse. Uwo mwanya umubiri we uhinduka nk’uw’umwana muto, arahumanuka.”
Agana ku musozo w’ikigisho cye agarutse ku nkuru y’uruhinja ruherutse gutoragurwa n’abasirikare barimo bataha bava ku irondo aho rwari rwatawe mu bushingwe ariko Imana ikaruhagararaho ikaba yararurinze. “Imana Yarahabaye”. Asabye buri wese mu iteraniro gukomera amashyi Imana kuko “yahabaye” mubyo buri muntu aba yaranyuze mo.
12:30 Pastor Bernard asoje ashima Imana ko Imana yahabaye ikamukura ikidobo cy’amasambusa ku mutwe no mu kazi ko mu rugo ariko ubu akaba afite uruhushya rwo gutwara imodoka ye bwite yo mu bwoko bwa VITARA. Iyi akaba anayikoresha ajya gukora umurimo wayo (Imana) aho imutumye hose.
12:33 Buri wese mu iteraniro mu cyiciro arimo yibutse iminsi ya kera n’aho yari ari n’uburyo Imana yahabaye ikamurinda bamanika amaboko bayishima banayisaba kuzabarinda no mu minsi iri imbere.
Abagabo, abagore (ba mutima w’urugo), abasore, abakobwa bose hamwe bibutse iminsi ya kera basaba Imana no kubarindira no mu minsi iri imbere.
Abasaga 50 nibo bamaze kwakira Kristo nk’Umwami n’umukiza muri aya materaniro yombi.
13:18 Pasteur SENEZA niwe usengeye abakiriye agakiza.
13: 31 Iteraniro rya kabiri rirasoje.
14:58 IGITERANE “GARUKA USHIME” gikomeje na Concert
Pastor KAYIHURA Michael uyoboye umudugudu wa ADEPR GATENGA niwe utangije amateraniro yakira abashyitsi anahereza umwanya umuyobozi wa gahunda ngo ayobore gahunda zindi zigiye gukurikira muri giterane.
15:03 Iteraniro ryose ritangiye igiterane ririmba indirimbo ya 16 mu gushimisha Imana.
15:14 Korali Elayo niyo ibimburiye izindi mu kuririmba. Itangiye n’indirimbo 2.
15:44 GIBEON Choir ya ADEPR Murambi niyo ikurikiyeho n’indirimbo 3.
14:19 Korali Siyoni ihawe ndirimbo 3.
Iyi Korali (Siyoni) bayongeye indi ndirimbo 1 kubera uburyo ikoze ku mitima ya benshi ku bw’indirimbo zayo zifite ubutumwa bukora ku mitima.
Agashya muri GARUKA USHIME ku munsi wa nyuma!!!
14:53 Habonetse umwana wiga mu mbere w’amashuri abanza (primary) uri mu kigeri cy’imyaka 6 uzi gucuranga ingoma za kizungu ku rwego rwohejuru.
15:09 Umwanya w’ijambo ry’Imana na Pastor Rwamakambiza Claude waje aherekeje Korali Siyoni yaturutse i Rubavu mu ijenda.
Asomye ijambo dusanga mu gitabo cy’umuhanuzi Ezira 5 :7, 4 :170.
Ezira 5 :7 hagira hati: “Bamwoherereza urwandiko rwanditswe rutya ngo: “Ku Mwami Dariyo, nimuhorane amahoro masa”
Ezira 4 :17 havuga hati: “Maze umwami yoherereza Rehumu umutware w’intebe na Shimushayi umwanditsi, na bagenzi babo bandi babaga i Samariya no mu bindi bihugu byo hakurya y’uruzi urwandiko, arabasubiza ati “Amahoro n’ibindi.”
17:24 Asoje agira ati: “Muhorane amahoro n’ibindi” anabifuriza kugira imbaraga zinesha icyaha.
17:29 Nanone hakurikiyeho umwanya w’ijambo ry’Imana na Reverend NGAMIJE.
Asomye mu 2 Abami 19 : 20, Yesaya 50 :7, no mu Gutegekwa 4 :4, Ibyakozwe n’intumwa 3:9
Urupfu rugomba ibintu 3. Bityo bitaragera ntacyo waba.
“Abantu bashobora guterana bagakora inama ariko igihe kikabananira. Hari ibintu byaguharukiye ariko Imana irakwemereye ibikuyeho.”
“Iyo Imana ije kugutabara yo ntisakuza. Yerekana ibikorwa aho gukoresha amagambo”.
Kuki Imana itinda kuza? Ni ukugira ngo ibeshyuze satani. Kuki itinda? Ni ukugira ngo ikwiyereke neza.
17:54 Umwigisha asoje ijambo yigishaga.
16:07 Rubibi Innocent uzwi ku kazina ka Biva muri uyu mwuga ahawe indirimbo 1. Ati “Yesu niwe uza ku mwanya wa mbere…”
16:20 Korali Gibeon ihawe indirimbo 3.
18:59 Korali Siyoni niyo isoje amateraniro y’uyu munsi inashimirwa ubwitange bwayo kubwo kuhaba iminsi ibiri.
19:02 André n’itsinda bateguranye iki giterane kuva ku munsi wa mbere kugeza uyu munsi bashimiwe n’ubuyobozi bwa itorero ADEPR GATENGA ubwitange bukomeye bagize mu kuvuga ubutumwa muri iyi minsi yose uko ari 7 cyari cyimaze.
19:22 Kolari zose zari zihari zisoje zirimbira hamwe indirimbo imwe zihuriyeho.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Mu gice giheruka Asinatoli umunyamakuru w’ikinyamakuru INZIRA yari yashyiriye Mateso ikinyamakuru kigaragaza Raissa akora ubukwe na George.Byaje kurangira gute?
....maze Asinatoli akigera kuri gereza Mateso asuka amarira atagira ingano ni uko aravuga ati “Nta kundi n’ubundi nari nisimbukuruje cyane gusa naramukunze kandi sinteganya kurekera aho.”
Maze uwo munsi Asinatoli abwira Mateso ati “Kuwa Mbere nibwo uzagezwa imbere y’ubutabera hano mu Rwanda, ariko wa munyamategeko wanjye yaganiriye n’umucamanza mukuru humura uzahita urekurwa kuko nta mushinjacyaha uhari ugushinja icyaha na kimwe mubyo uregwa.”
Iri jambo ryashimishije Mateso ariko aravuga ati “n’ubundi gufungurwa ntafite Raissa birutwa no gufungwa burundu kugeza mfuye ariko nta mahitamo byararangiye abanyamafaranga bantwariye umugore.”
Umunsi wo kugezwa imbere y’urukiko Asinatoli yari yazanye na nyina wa Mateso, na wa munyamategeko ndetse na bamwe mu banyamakuru bakoranaga na Mateso ku kinyamakuru INZIRA.COM ariko mbere y’urubanza umunyamategeko yegereye uwaregwaga amusaba ko mu magambo avuga yose aribwirinde kuzanamo izina Donald KAMANZI niba ashaka kugira amahoro.
Ni uko urubanza ruratangira maze uwaregwaga amaze kwisobanura kunbyaha aregwa umucamanza yanzurako nta cyaha ashinzwa gifite gihamya bityo uregwa agomba kurekurwa ako kanya agataha.
Si nakubwira nyina wa Mateso ibyishimo byaramusaze aranezerwa kuko kuva nyuma y’aho amanyeye amakuru y’uko umuhunguwe afungiye ataherukaga kwishima, maze umuhungu we guhera uwo munsi ahita asubizwa mu kazi ko kwandika imivugo n’amakinamico yasohokaga muri cya kinyamakuru INZIRA.COM.
Impano ya mbere George yahaye Raissa ni iyo kujya kwiga muri kaminuza mpuzamahanga ya Harvard, ahiga imyaka itatu yiga Leadership. Ndetse yiga neza kugeza arangije muri iyo kaminuza ntiyigeze atsindwa.
Umunsi umwe ubwo Raisa yari yarangije kwiga, hari mu gitondo abyutse maze abura amahoro mu mutima igihe we n’umugabo bari barimo gukora urukondo maze neza ubushake burabura baragerageza biranga kugeza ubwo George yabyutse ajya mu bwogero nta kintu bakoze, ariko nta yindi mpamvu yabiteye uretse kuba Raisa yaratekereje kuri Mateso yigeze gukunda akamurutisha ubuzima bwe maze bigatuma ibitekerezo byose bigenda.
George yahise yibyukira maze Raisa asigara mu buriri atekereza ibihe byose yagiranye na Mateso maze atangira kurira cyane yifuza ati:"cyampa nkongera nkahura byibura na Mateso n’ubwo atansuhuza ariko nkamubona. Ni ukuri naramuhemukiye nakabaye byibura mbere yo kugenda naramubwiye wenda wabona nawe yaranshiye inyuma atabishaka ahari hari inshingano ntujuje uko byari bikenewe. “
Ni ko kuvuga ati:”basi icyampa nkongera gusoma za nyandiko za Mateso inshuro imwe gusa. “ Nibwo yigiriye inama yo gushakisha cya kinyamakuru Mateso yandikiraga bakiri mu Rwanda byibura agasoma zimwe mu nkuru ze yaba yaranditse nyuma y’imyaka irenga ine yari ishize batabonanye.
Ako kanya ISIMBI yahise afata telephone ariko atarashakisha cya kinyamakuru, umugabo we George ahita yinjira mu cyumba aramubwira ati “Ubu nitabiriye inama yo gushakira hamwe icyakorwa ngo habungabungwe ubusugire bw’ikirere mu Bwongereza, nzaza nyuma y’iminsi itatu mukundwa, wamperekeza? ISIMBI ubwo umutima we wari kuri Mateso ntiyari acyitaye kuri George maze aramusubiza ati “Ndumva ndwaye ihangane ujyende kandi urugendo rwiza.’ Ni uko George ashatse gusoma Raisa ngo amusezereho Raisa aranga aramubwira ati “Simeze neza ihangane.”
Maze George arasohoka aragenda. Raisa wari wamaze kugaruka mu rukundo rwo gukunda Mateso atareba yasigaye avuga ati:”Ni ukuri mbabajwe n’inshuro nababaje Mateso muca inyuma ndarahiye sinzongera kuryamana na George kuko niba ari ukwihimura narihimuye bihagije.” Ubwo yavugaga ibyo arimo ashakisha inkuru yasoma anyuze kuri interineti kuri cya kinyamakuru kitwa INZIRA.COM
Mu kanya gato yatunguwe no kubona umuvugo wari waraye wanditswe na Mateso ukaba waratangaga ubutumwa kuri ba bantu baba baratandukanye kubw’amatage, maze Raisa ahita yishima cyane ati “Yooo! Mateso yasubiye mu Rwanda disi! dore yashyizeho umuvugo ejo! Yewe we! Reka nsome numve.”Ni uko Raisa ahera ku mukarago wa mbere wavugaga uti:
INZIRA Y’URUKUNDO
None nanyuze ha handi hose
Ngamije kwibuka bya bindi byose
Ngo nongere nishime rwose
Nishimira bya bihe byacu.
Uyu munsi nagenze inzira ndende
Sinishimishaga niyibutsaga byishi
Uwo umutima wabuze mukunda
Nkamuharira abafite imari
Bakanjyanira ibyishimo byanjye.
uyu munsi nanyuze hose
ku ishuri hamwe nakuboneye
na yanyubako twaryamagamo
umunsi usiga ubusugi muri ya mashuka
nanjye nkasigira ubumanzi mwene Kamanzi.
Nibyo koko naragiye ndaruha cyane
Ngera aho nifuje kwipfira
Ngo byibura nkutegerereze ikuzimu
Ho nzagukunda ntahanganye n’abandi.
Nibyo natembereye hose
No kuri cya kibuga cy’indege
Hamwe waririye amarira menshi
Urizwa n’urukundo wari umfitiye rwishi.
Si aho gusa nagiye n’ahandi
Na hamwe kuri banki inyarugenge
Twakuye igipfunyika cy’ifaranga
Tukaritsembera i Bwotamasimbi
Bakahatsembera ibyishimo byacu.
Nagarutse ino ntembera
Ngera mu gicumbi cya mama
Anyibutsa umwari mwiza yabonye
Uteye neza mama yakunze
Wifujwe na beshi agakunda njyewe.
Natembereye ha handi hose
Nibuka bya binezaneza byose
Mbona na ya mafoto yacu
Y’munsi umpobera ukansomera mu mbaga.
Natembereye amahanga yose
Ngera muri Kenya mbura ituze
Nibutse ko nahataye uwo nkunda
Ndarira mbura umuhoza wanjye
Nibuka umunsi wari isabukuru yanjye.
Nanyuze inzira zose twajya ducamo
Ngamije kwibuka byose wankoreye
Kubw’urukundo wankunze mukundwa
Rutabashije kumara igihe kinini.
Nagiye henshi nibuka byishi
Cyane umunsi mfungwa
Kandi umunsi ugenda
Bikantera kwibaza inzira y’urukundo
Nsanga ari agahinda gasaze
N’umubabaro ugera ku mutima.
Gusa icyangira agahinda
Nakwibasira nkakubuza ituze
Nkatuma wibuka byose twakoze
Nkaguhagarika umutima iteka
Ukibuka isezerano ryacu
Ukangarukira vuba udatinze.
Nkubonye gato cyane
Nakubwira inzira y’urukundo
Ko ari uruvange rw’agahinda
Ndetse n’umunezero udatinda
Nakubwira ko umugabo wese
Ashinjwa urumogi n’inzoga
Ubusambanyi n’ubusinzi
Ubwicanyi no gufata ku ngufu
Byose bitagira gihamya.
Nkubonye nkaka kanya mukundwa
Napfukama nkagusomagura
Nkagusaba imbabazi ndira cyane
Wenda nkahita nipfira burundu!
Ndindiriye kuzahurirayo nawe.
Nkubonye nk’ubu nonaha
Naguhobera kwa kundi
Tugasomana kwa kundi
Tukaganira bya bindi
Tukanaseka kwa kundi
Maze nkakubwira bya bindi
Nkasoza ngira nti ,wirira
Iyi niyo nzira y’umugabo wese.
Uyu muvugo Mateso yari yawusoje avuga ati “Niba ufite umuntu mwatanyijwe n’amatage ukimukunda umubwire amagambo nk’aya maze umwibutse ibihe byiza byanyu.”
Uko Raisa yasomaga uyu muvugo yagendaga asubiramo ijambo ku rindi yatwawe cyane, maze arangije gusoma uyu muvugo, atahura neza ko ariwe Mateso yanditse ashingiyeho ndetse abona neza ko akinamukunda cyane. Niko kwibaza ati” Ese ubundi ko Mateso akinkunda kandi najye nkaba numva ntaramwibagiwe uwamusanga ko ariwe umutima wanjye ukeneye kuruta uko ukeneye undi wese?”
Inkuru isigaje igice kimwe igasozwa....
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.Ufite andi makuru ushaka kuduha, hamagara kuri 0784444190.


text:
Uwo twakundanye kera niwe usigaye unyereka urukundo kurusha umugabo wanjye
Nagize inshuti tugirana ibihe byiza mukunda cyane kuburyo gahunda yari ukubana. Nabonye akazi. Maze kukabona naramubwiye nti noneho nta kibazo twabana, yaje kumbwira ko nategereza ko agifite utubazo muri mu muryango(famille) narihanganye nkamufasha mubibazo byinshi, gusa naje kwisanga ngiye kuba MUKAMUSONI nti rero ndabona nta gahunda nzishakira undi .Ntibyatinze naramubonye turasezerana, wawundi wambere abyakira ukonyine .
None uwo turi kumwe mbona yarankundiye akazi, ntacyo amariye ntahaha, kubera aba kure yanjye ntampamagara, mbese ntangaragariza urukundo( affection). Uburero inshuti yanjye ya mbere niyo impamagara nkuko byahoze,ambaza amakuru y’abana ,uko tumeze murugo nk’aho ari papa wacu mbese niwe unyitayeho . None ndumva binyobeye urukundo ruranyishe kandi byararangiye sinzaba umugore we, gusa iyo ampamagaye ni amarira gusa.Mungire inama kuko nabuze amahitamo n’icyo nkora.Ese gukundana n’uyu wa mbere si amakosa ndi gukora?Umugabo wanjye ko atanyitayeho nkore iki?Murakoze ku nama nziza mungira.
Akeneye Inama Zanyu Yitwa Ange
Uwo twakundanye kera niwe usigaye unyereka urukundo kurusha umugabo wanjye


text:
Mu kiganiro cyahuje umuryango w’umwami Kigeli V Ndahindurwa n’abanyamakuru, Pasiteri Mpyisi wari uwuhagarariye yabajijwe ibibazo binyuranye, aho mu kubisubiza yabisubije mu buryo budasanzwe bituma abanyamakuru basa nk’aho batanyuzwe.
Icyo kiganiro cyabaye kuri uyu wa 11 Mutarama, kikabera muri MINISPOC, cyibanze cyane ku mateka y’umwami, uko yimitswe, uko yahunze ndetse n’ibyabaye byose nyuma y’ubwo atangiye muri Leta zunze ubumwe za Amerika.
Umunyamakuru w’Izubarirashe.rw yegeranyije bimwe mu bibazo byabarijwe muri iki kiganiro ndetse n’ibisubizo Pasiteri Mpyisi yabitanzeho, aho muri icyo kiganiro hagaragayemo ibisa nk’urwenya.
Kamuzinzi ukorera Kigali Today: Mwavuze ko umugogo mwagombaga kuwuzana mu ndege ya kompanyi y’Abaholandi (KLM) ariko mukaba mwaramuzanye mu yindi mu buryo bwihuse, kuki mutemeye ko bajurira?
Pasiteri Mpyisi: Ni ko ye umuntu wamutsinda ukifuza ko ajurira? Hemera abacamanza ntihemera abo baburana. Twe ntitubyifuza ko bajurira.
Kamuzinzi: Ariko mugaragaza ko mwari mwabitinye?
Pasiteri Mpyisi: Ariko icyo kibazo hari umuntu muzima wakibaza sha? Ariko rero ngira ngo wateshagujwe, ahari si cyo washakaga kubaza. Ngo ntitwifuzaga ko bajurira hahahah. Abanyamakuru ni ko mwambereye.
Etienne Gatanazi wa Pax Press: Ikibazo mbaza, mwatubwiye urugendo rwose n’ukuntu kugaruka byagiye binanirana kubera ubutegetsi bw’icyo gihe bwari buriho ariko n’ubutegetsi bw’iki gihe abantu bakunze kuvuga ko kubera ko Itegeko Nshinga ry’u Rwanda ritemera ko umwami aza yitwa umwami byakunze gutera ikibazo ku buryo yagaruka, mwebwe nk’abantu mwabaga hafi y’umwami mubivugaho iki kuba ingoma yabanjeho yaratangiranye na Repubulika n’ubu ngubu zarakomeje kugumya zanga ko umwami abaho yitwa umwami? Ubundi mwaba mwarigeze no kugerageza ngo nibura aze yitwa umwami?
Pasiteri Mpyisi: Jya kubibaza abategetsi, ndi umutegetsi w’u Rwanda se? Ndajya mu bitandeba? Ko uri kunkubaganisha, jya kubaza abo bireba, naramujyanye none ndamutahuye. Ni ibyo nta kindi nagusubiza. Abo kubazwa bariho bazagusubiza kandi. Uzi ko haba abantu bakubagana! Bajya mubitabareba.
Peter Muyombano wa Radiyo Flash: Mwatubwiye urugendo mu by’ukuri umuntu yavuga ko ari rurerure rukomeye kandi mwanyuzemo, ese hari ubufasha bw’amafaranga wenda Leta kugeza ubu yaba yarabahaye?
Pasiteri Mpyisi: Umva umva! Ndi umubitsi wa Leta y’u Rwanda se? Jya kubaza umubitsi. Unjyana mu kigega cya Leta ndi umubitsi wa Leta?
John Bicamumpaka wa RBA: Nagira ngo mbabaze, iyo musesenguye izi ngorane mwagiye mugira cyane cyane bikarinda bijya no mu rubanza kugira ngo muzane umugogo w’umwami azatabarizwe mu Rwanda, mubona zaba zishingiye kuki? Ese urwo ruhande rwabirwanyaga ingingo z’ingenzi rwashingiragaho ni izihe kugira ngo adatabarizwa mu Rwanda?
Pasiteri Mpyisi: Bagira ngo agume iyo bazakomeze birire amafaranga amwitirirwa.
Richard Kwizera wa Kigali Today: Nk’urwo ruhande watumbwiye ni nka barindwi barwanyaga ko umugogo w’umwami waza mu Rwanda, bifuje kuza kwifatanya namwe mu gutabaza ku mugogo w’umwami mwabyemera? Ese hari ababisabye?
Pasiteri Mpyisi: Si abavandimwe bacu se? Badusabye imbabazi twabababarira.
Richard Kwizera: Hari abagaragaje ko bashaka kuzaza?
Pasiteri Mpyisi: Tumaze kubatsinda twarabagendereraga tukaganira. Ibyaye ikibi igira ite?Ntabahunze u Rwanda baza tukabakira nkanswe abavandimwe bacu! Ntujya ubibona?
Richard Kwizera: Nta makimbirane azavuka?
Pasiteri Mpyisi: Niba rero bazanye amakimbirane bazafatwa, bazivamo. Ariko mu bigaragara bindi bavuze ngo ‘nsizeho’ namwakira ijana ku ijana.
Rodrigue Rwirahira ukorera The NewTimes: Mwatubwiye uburyo mwagendanye urwo rugendo rwose ndetse n’ikigaragra ni uko utubwira ko wamubaye hafi nk’umuntu umukunda no muri ubwo buhunzi ariko igihe cyarageze amahoro arataha, ko wari waramujyanye ari muzima, ko amahoro yari yaratashye, igituma utamugaruye ari muzima ni ikihe?
Pasiteri Mpyisi: Ndi Perezida w’u Rwanda se? Ko ndi pasitoro Mpyisi. Jya kubibaza uwo nguwo utegeka u Rwanda azagusubiza. Ariko kuki, ngabo rero abanyamakuru bajya bansanga n’iwanjye bagashaka kunkubaganisha, nkubwira ibyanjye nkagusubiza ibyanjye, ntubaze iby’umuturanyi wanjye, yewe n’abana banjye bamaze gukura bafite ibyabo bikorera ntumbaze ibyabo, sinabigusubiza. Ndagusubiza icyanjye, ng’uko uko kumenya Imana nababwiye icyo ari cyo, iyo wamenye Imana ntukubagana, nturarira, ntujya mu bitari ibyawe, unyurwa n’ibyawe.
Nakubwiye icyatumye musigayo, ngira uwo musigiye, Imana iba iya mbere, nanjye aho ndi nkayibwira nti ‘Mana ndagukorera undagirire Kigeli. Ariho arambaza ngo kuki wamusize ukagaruka? Ni Imana yanjyanye iramushorera itanga icumbi, nkomeza umurimo wayo n’uyu munsi…
Daniel Hakizimana Radio Amazing Grace: Umwami Kigeri V yigeze agerageza gushaka gutaha biranga?
Pasiteri Mpyisi: Sinakubwiye uko umuzungu yatanze ubuhamya, umuzungu aba abizi, tube tutabizi? Ati ‘naganiraga na we’ ahubwo hari n’uwavugaga ngo ntiyashakaga gutaha watangaga ubuhamya. Berekana Kigeli avuga ko yiteguye gutaha mu Rwanda abyifuza cyane, abivuga uwamusemuriraga abisobanurira abatari bazi Ikinyarwanda kandi uwo yaje avuga ngo yambwiye ngo ntashaka gutaha…
Nta gihe atigeze, ariko sha wowe waba mu mahanga ukifuza kuzagwa mu mahanga? Kigeli se yari inka?…Reka nkubwire ikibihamya, abandi bashatse ubuturage bwa Amerika (ubwenegihugu) barabubona, na bamwe bari kumwe na we, ntiyigeze ashaka ubuturage bwa Amerika, ntiyigeze abufata kandi baramukunda bajyaga kubumuha mu kanya gato pe! Ati u Rwanda rwanjye iwacu ni i Rwanda amaherezo nzataha, yanga gufata ubuturage bwa Amerika kandi umva ngo baramushima baramuha n’impeta, bamubanye iyo myaka ari bo bamutunze, bamurinze, bajyaga kumwima ubuturage se? Abatindi ntibagenda bakabubona mu gihe gito, ariko yarabwanze. Icyo ni igihamya.
Eric Bagiruwubusa ukorera Ijwi rya Amerika: Mugiye gutabariza umwami Kigeli V Ndahindurwa mu mihango yo kumutabariza bahitaga bagena umusimbura, Abanyarwanda bitege iki?
Pasiteri Mpyisi: Ndakizi se ko ndi umwe. Baza Abanyarwanda nanjye ndazamo. Ni uw’Abanyarwanda si uwa Mpyisi. Bizwi n’Abanyarwanda babaze.
Eric Bagiruwubusa: Abiru?
Mpyisi: Babaze. Muranshyira mu bintu, iyo Abanyarwanda baje mbajyamo ariko ntabwo nagusubiza njyenyine. Iyo abiru baje, ningirwa umwiru ndabajyamo…
Bagiruwubusa: Hari abavuga bafatiye ku itegeko Nshinga bakavuga bati…
Pasiteri Mpyisi: Jya kubaza ab’Itegeko Nshinga, sinarishyizeho, ni Mpyisi warishyizeho se? Ndajya mu itegeko ry’abandi ntirinkoraho, barahari, ese kuki ubatinya ukaza kwa Mpyisi?
Rodrigue Rwirahira: Uruhare rwa guverinoma muri iyi mihango yo guherekeza umwami ni uruhe?
Pasiteri Mpyisi: Nzababwira ngeze hehe? Ndasubiriza guverinoma? Imfashanyo yabo twarayakiriye ijana ku ijana, mbaza uti ‘imfashanyo babahaye warayirukanye?’ Njye kumena ibanga umuntu ampe ikintu mu ibanga…Aha twicaye ni ahande? Dore imfashanyo ya mbere yaduhaye ni iyi. (Icyumba cy’inama ikiganiro cyabereyemo)
Kamuzinzi: Njyewe icyo nari ngiye kubaza, ese abo biru bari hehe basi kugira ngo tubibarize, muri kumwe aha ngaha ku buryo twajya tubabaza kuko harimo ibiri kugorana gusubiza kuko wowe utari mu biru
Mpyisi: Ngwino umfashe tujye kubashaka, sindi umwiru umfashe tujye kubashaka!
Kamuzinzi: Ntabari hano mu Rwanda ntabo twabaza?
Mpyisi: Si ndi umwiru niba bahari niba badahari simbizi kuko ntari umwiru. Ariko kuki munshyira mu bintu bitari ibyanjye? Ariko nimushaka ko tujya kubashaka nimuze duhaguruke twese ariko mwibaza Mpyisi wenyine…
Soma inkuru yabanje:
Kigeli bashakaga kumutabariza muri Portugal, dore uko yazanwe mu Rwanda


text:
“Twiteguye gukora ubuvugizi ku banyeshuri bafite imbogamizi y’ivugabutumwa mu bigo bigamo” Rev. Sibomana Jean
Kuri iki cyumweru taliki 16/03/2014, mu gikorwa cyo gushyira ahagaragara album DVD 1 ya Chorale Horeh ikorera umurimo w’Imana mu kigo cyahoze cyitwa SFB/ Mburabutro, ubu cyitwa C.B.E (College of Business and Economics), Umuvugizi w’Itorero rya Pantekote ry’u Rwanda (ADEPR) yatangaje ko biteguye gukora ubuvugizi kugira ngo abanyeshuri bemererwe gukora ivugabutumwa aho biga.
Horeb Choir
Ibi yabitangaje nyuma y’aho iki gikorwa kigendeye neza, avuga ko nk’itorero ayoboye biteguye gukora ubuvugizi n’ahari Abakristo bakizitiwe mu ivugabutumwa bwiza n’ibigo bigamo babe bakwemerwa gukora ku mugaragaro.
Mu kiganiro n’abanyamakuru, Umuvugizi wa ADEPR yabajijwe niba ubusanzwe bajya bagira gahunda zo kuba bakwitabira ibitaramo nk’ibi, n’impamvu yagaragaye muri iki gitaramo cyane ko abayobozi baba bafite gahunda nyinshi zitandukanye.
Yasubije mu magambo ye bwite ati “Gahunda zo ziba zihari ari nyinshi, kandi zose si ko umuntu yazibonekamo zose. Gisubijwe no kuba mbonetse hano mu gitaramo cya CEP ikorera muri C.B.E kuza kwifatanya na bo hano muri Launch ya mbere ya Chorale Horeb. Ubwo rero abandi baba bagiye hirya no hino bo muri Bureau nyobozi.”
Abajijwe impamvu yaba yahisemo kwitabira igitaramo cya HOREB, yavuze ko yari yahaje ku bw’ubutumire bari bamuhaye. Tugaruka ku buryo yabonye igikorwa cyagenze, yavuze ko muri rusange cyagenze neza.
Mu izina ry’ADEPR, Rve. Sibomana yahaye Horeb inkunga ya 200,000 Frw. Agaruka kuri gahunda ADEPR iteganya, yavuze mu bihe biri imbere bitegura kwifatanya n’abanyarwanda kwibuka Jenoside yakorewe Abatutsi, ndetse by’umwihariko bakaba bazagenda banagenera abapfakazi n’impfuyi ubufasha butandukanye burimo n’ibikorwa by’isanamitima. Ubu bimwe muri ibyo bikorwa bikaba byaranatangiriye i Kinazi mu karere ka Ruhango, aho muri iki cyumweru CEP-UR Huye yari mu isanamitima n’ubwiyunge muri ako karere inakora imiriko y’amaboko n’amahugurwa ku bayobozi.
Iki gitaramo cyari kiyobowe na Nsengimana Joel, umunyamakuru ku IGIHE, cyagenze neza. Chorale zifatanije na Horeb ni Amahoro y’ i Remera, na Barack yo mu Gakinjiro.
Amahoro Choir
Umuvugabutumwa muri iki gitaramo yari Semajeri wari waturutse mu Ntara y’Amajyaruguru. Iyi album yatewe inkunga yose hamwe ingana na 2,700,000 Frw yakorewe amajwi na Producer Bill Gate (Gate Music Studio) na we wari muri iki gitaramo, igurishwa 3,000 Frw.
Janvier Kwizera


text:
Ikinyamakuru Metro cyandikirwa mu Bwongereza cyavuze ko ibihuha by’uko Isi izagongwa n’ikibuye byakomeje kugenda bivugwa igihe kinini ariko ko bitigeze biba nk’uko byabaga byatangajwe.
Meade yavuze ko abatuye Isi bahejejwe mu cyeragati cyo kutabibwirwa kugira ngo badakuka imitima, yongeraho ko “Imitingito y’Isi ya buri munsi yiyongereye mu mibare no mu bukana.”
Ati “ Inkubi z’imiyaga ziriyongera haba mu bukana n’ibipimo byayo. Hari ibice bitandukanye by’Isi byatangiye kwiyasa, hari ukwiyongera kudasanzwe kw’igipimo cy’ubushyuhe bumara n’igihe kirekire.”
Avuga ko ku itariki 5 Ukwakira 2017 umubumbe X uzagerwaho n’ubwirakabiri ku buryo uwo mwijima uzatwikira Isi ndetse n’ukwezi kukazaba kuri mu gicucu.
Uyu si we wenyine wateguje iby’iki kiza kuko umuherwe w’Umunyamerika witwa Robert Vicino yavuze ko bamwe mu bakire batangiye no kubaka aho bazihisha icyo kiza kizagwirira Isi.
Hashize igihe kinini hari impuha zagiye zivugwa ko hari umubumbe utagaragara witwa Nibiru cyangwa X uri inyuma y’uwitwa Neptune, umwe mu yigize isanzure uzangiza Isi. Byavugwaga ko uzagwira Isi mu Ukuboza 2015 cyangwa se mbere yaho muri Nzeri uwo mwaka.
Hari kandi n’ Umunyamerika w’umwanditsi witwa Nancy Lieder wavugaga ko uwo mubumbe uzagwira Isi mu 2003, ariko ibyo byose ntibyigeze biba.
Ikigo cy’Abanyamerika gikora ubushakashatsi ku bumenyi bwo mu kirere n’isanzure (NASA ), kuri paji yacyo cyanditse mu mwaka wa 2012, cyavuze ko amakuru y’umubumbe wa Nibiru ahora asakara ku mbuga za Internet ari impuha, ndetse ko iyo aza kuba ari ukuri abashakashatsi mu by’ubumenyi bw’ikirere bari kuba barabibonye kera.


text:
ven.
28
juin
2013
ISOMO RYA MBERE
Igitabo cya mbere cy’Abami (1 Bami 19, 16b.19-21)
Uhoraho yari yabwiye umuhanuzi Eliya ati 16b“Uzasige amavuta Elisha mwene Shafati w’i Abeli-Mehola, abe umuhanuzi mu mwanya wawe.” 19Eliya ava aho ngaho aragenda, asanga Elisha mwene Shafati ahinga. Yahingaga umurima we ari kumwe n’abagaragu be; buri wese uko ari cumi na babiri ahingisha ibimasa bibiri, ari we ubwe uyoboye bibiri by’inyuma. Eliya amunyura iruhande, maze amujugunyira igishura cye. 20Elisha asiga ibimasa bye aho yiruka kuri Eliya aramubwira ati “Nyemerera njye gusezera kuri data na mama, mbone ubugukurikira.” Eliya aramubwira ati “Genda ! Subirayo ! Hari icyo nagutwaye se ?” 21Elisha amusezeraho maze afata bya bimasa bye bibiri, arabibaga abituraho ibitambo, naho ibihingisho by’ibiti byari bibishumitseho abitekesha inyama zabyo, maze agaburira abantu be. Maze arahaguruka akurikira Eliya, akajya amukorera.
ZABURI (Zab 16 (15), 1.2a.5, 7-8, 9-10, 2b.11)
Inyik/ Uhoraho, ni wowe munani wanjye n’umugabane wanjye.
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti “Ni wowe Mutegetsi wanjye.
Uhoraho, wowe munani wanjye n’umugabane wanjye,
uko nzamera ni wowe ukuzi.”
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza;
n’umubiri wanjye ukadendeza mu ituze;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Nta mahirwe yandi nagira atari wowe.
Uzamenyesha inzira y’ubugingo,
hafi yawe ni ho haba umunezero usendereye,
iburyo bwawe hakaba umudabagiro udashira.
ISOMO RYA KABIRI
Ibaruwa Mutagatifu Pawulo Intumwa
yandikiye Abanyagalati (Gal 5, 1.13-18)
Bavandimwe, 1Kristu yaratubohoye kugira ngo tugire ubwigenge. Nimwemarare rero, mwirinde ko umutwaro w’ubucakara wakongera kubagonda ijosi. 13Mwebweho bavandimwe, mwahamagariwe ubwigenge. Gusa rero ubwigenge ntibukabere umubiri urwitwazo, ahubwo umwe abere undi umugaragu mugirirana urukundo. 14Kuko amategeko yose abumbiye muri iri jambo rimwe rukumbi ngo “Uzakunde mugenzi wawe nkawe ubwawe.” 15Naho niba mushihana, mugacagagurana, muramenye ntimuzamarane. 16Mureke mbabwire : Roho nabayobore, ni bwo mutazakora ibyo umubiri urarikira. 17Kuko umubiri urarikira ibirwanya Roho, na Roho igakurikirana ibyo umubiri wangira. Ibyo byombi koko birazirana, ku buryo namwe mutagenza uko mwishakiye kose. 18None rero niba muyoborwa na Roho, nta bwo mukigengwa n’amategeko.
IBANGONDIRIMBO RIBANZIRIZA IVANJILI (1 Sam 3, 9 ; Lk 9, 60)
Alleluya Alleluya.
Uyu munsi Nyagasani araduhamagara :
Tumukurikire tujye kwamamaza Inkuru Nziza.
Alleluya.
IVANJILI
+ Luka (Lk 9, 51-62)
51Igihe cya Yezu cyo kuvanwa ku isi cyari cyegereje, nuko yiyemeza adashidikanya kujya i Yeruzalemu. 52Yohereza integuza ngo zimubanzirize imbere. Baragenda binjira mu rusisiro rw’Abanyasamariya kumuteguriza. 53Ariko ab’aho banga kumwakira, kuko yajyaga i Yeruzalemu. 54Babiri mu bigishwa be, Yakobo na Yohani, babibonye baravuga bati “Nyagasani, urashaka se ko dutegeka umuriro, ukamanuka mu ijuru ukabatsemba ?” 55We rero arahindukira, arabatonganya cyane. 56Nuko baboneza bajya mu rundi rusisiro.
57Igihe bari mu nzira bagenda, umuntu umwe aramubwira ati “Nzagukurikira aho uzajya hose.” 58Yezu aramusubiza ati “Imihari igira amasenga, n’inyoni zo mu kirere zikagira ibyari ; naho Umwana w’umuntu we ntagira aho arambika umutwe.” 59Yezu abwira undi ati “Nkurikira.” We aramusubiza ati “Reka mbanze njye guhamba data.” 60Yezu aramubwira ati “Reka abapfu bahambe abapfu babo ; naho wowe genda ujye kwamamaza Ingoma y’Imana.” 61Undi na we ati “Mwigisha, nzagukurikira ariko reka mbanze njye gusezera ku bo mu rugo.” 62Yezu aramusubiza ati “Umuntu wese watangiye guhinga agasubiza amaso inyuma, uwo ntakwiye gukorera Ingoma y’Imana.”


text:
Muhanga: Umudugudu wa Kabeza ukoreramo Abahinde benshi mu Rwanda
Muri iki gihe ushobora kuba watungurwa no kumva ko kuva mu mwaka wa 2009 hatangira kubakwa urugomero rw’amashanyarazi mu murenge wa Mushishiro, Akagari ka Matyazo, Umudugudu wa Kabeza mu karere ka Muhanga, hatangiye guturwa n’abanyamahanga benshi baje gukora imirimo yo kurwubaka biganjemo Abahinde.
Nk’uko twabitangarijwe n’Umunyamabanga Nshingwabikorwa w’uyu murenge Uwamariya Béatrice, ngo kuri ubu mu mudugudu wa Kabeza bacumbikiye Abahinde 243 bakorera isosiyete Angelique International Ltd, (...)
Muri iki gihe ushobora kuba watungurwa no kumva ko kuva mu mwaka wa 2009 hatangira kubakwa urugomero rw’amashanyarazi mu murenge wa Mushishiro, Akagari ka Matyazo, Umudugudu wa Kabeza mu karere ka Muhanga, hatangiye guturwa n’abanyamahanga benshi baje gukora imirimo yo kurwubaka biganjemo Abahinde.
Nk’uko twabitangarijwe n’Umunyamabanga Nshingwabikorwa w’uyu murenge Uwamariya Béatrice, ngo kuri ubu mu mudugudu wa Kabeza bacumbikiye Abahinde 243 bakorera isosiyete Angelique International Ltd, babanye neza n’abaturage kuko bafatanya mu buzima bwa buri munsi.
Ati “aba baturanyi bacu ntacyo badutwaye kuko babanye neza n’abaturage, yewe ugasanga banafatanya, cyane ko hari umubare munini w’abaturage bacu bakorana na bo mu mirimo yo gutunganya urugomero rwubakwa mu murenge muri uyu murenge.”
Abajijwe n’umunyamakuru wa IGIHE, ku makuru avugwa ko Abahinde baba bariraye mu bana b’abakobwa babashukisha amafaranga bamwe bagata amashuri abandi bakaba babyara inda z’indaro, yavuze ko hari igihe koko byigeze kuba, abana b’abangavu bataga ishuri bakagana iy’ubusambanyi, ariko ko babifatiye ingamba zo kubereka inzira ikwiye no kureka iyo mico ibabuza ubusugi ikabandarika. Ku bufatanye n’ababyeyi ngo ubu ibyo byarashize.
Ku kijyanye n’inda z’indaro bivugwa baterwa n’Abahinde yadutangarije ko hari abana 4 bavukiye mu murenge wabo wa Mushishiro ariko abo bakobwa bakaba barahaje mu buryo bwo gushaka akazi.
Umunyamabanga Nshingwabikorwa w’Umurenge wa Mushishiro akaba avuga ko nk’ibi bibazo by’imbyaro biteguye kubishakira umuti uhamye, bakomeza gukangurira urubyiruko kwishyira hamwe bagatizanya imbaraga bakizamura mu bukungu, aho kurarikira ubusambanyi dore ko bashobora no kuhandurira indwara zikomeye nka SIDA.
Umurenge wa Mushishiro ni umwe mu mirenge 12 igize Akarere ka Muhanga, ukaba uherereye mu majyepfo y’Uburengerazuba bwako. Wakunzwe kuvugwamo ibibazo byinshi ahanini bivuye ku miterere y’ubutaka bwaho budakomeye, aho inkangu z’urudaca zahitanaga abantu n’ibintu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Yesu ashobora kuguhindura mushya!
Mariko 5: 1-15 hatubwira igitangaza Yesu yakoze cyo guhindura umuntu wari ugeze kure bigatangaza abantu benshi!! Amen
Hari indirimbo bajya baririmba ngo:
“ Urantangaje Yesu , Urantangaje, ukura umuntu muri poubelle ( iyarara, mu kimoteri) ukamuhindura, ukamukarabya, ukamusiga ukanamwambika, urantangaje Yesu urantangaje” !!!
Maze gusoma aya magambo nanjye nti “ Ayiiii inkuru ni impamo , uko Yesu bamuvuze niko nanjye namubonye” undi muririmbyi we ati “Nsanga urengeye uko abantu bakuvuga, urengeye amajambo y’abantu!!! Amen
Uyu muntu Yesu yakijije rero ngo: Soma Mariko 5: 1-16
- Yiberaga mu irimbi, mu mva
- Yari yaratewe na dayimoni
- Nta muntu numwe wari ugishobora kumuboha, haba no kumubohesha iminyururu
- Iyo bamubohaga amaguru bakoresheje ibyuma, n’amaboko bakoresheje iminyururu yarabicagaguraga
- Ijoro n’amanywa yazereraga mi irimbi no ku misozi avuza induru yikebesha amabuye
NB: Ibi byose byahindutse umunsi yahuye na Yesu akamuhindura, akamwirukanamo ba badayimoni bari baramuzengereje !!! Amen Mariko 5:6-13
Amaze guhura na Yesu , byose byarahindutse, ibyo abantu bari barananiwe kumukorera, Yesu ahageze byarashobotse, ibyo amategeko atamutegetse ngo bishoboke , Yesu ahageze byarashobotse!Amen. Ngo abantu bari baramuziritse iminyururu ku maboko no ku maguru ariko biba iby’ubusa. Ikibabaje, yari agowe ni ukuri, nawe reba kwibera mu mva ( mu irimbi) nukuntu haba hatinyitse, ni mu bapfuye nyine, noneho ngo akirirwa yikebaguza amabuye!!! Yari ababaje, yari akeneye Yesu koko ngo amuruhure . Amen
Haleluya!! Ngo amaze guhura na Yesu byose byabaye bishya, “ Bageze aho Yesu ari, basanga uwari utewe n’ingabo z’abadayimoni yicaye , yambaye , afite ubwenge nk’abandi, baratinya” Mariko 5:15
“Urantangaje Yesu , Urantangaje, ukura umuntu muri poubelle ( iyarara, mu kimoteri) ukamuhindura, ukamukarabya, ukamusiga ukanamwambika, urantangaje Yesu urantangaje” !!!!
Imana ishimwe cyane, wowe Yesu yatabaye ugeze kure ushatse wafatanya najye tukamuhereza icyubahiro. Amen
Hari igihe abantu basoma bibiliya, bakabifata nk’amateka cyangwa inkuru ariko winjiye mu buzima busanzwe hari abantu bameze nkuriya muntu Yesu yatabaye!!! Babaho nkuko yabagaho!!! Wenda wakwibaza ngo bishoboka bite? Igitangaje nuko ashobora no kuba mubigaragara inyuma umuntu atahita amenyako ariko biri , ariko bibaho.
- Kuba mu mva, mu bapfuye ( Ibyahishuwe 3:1b : “ Nzi imirimo yawe nu’uko ufite izina ry’uko uriho nyamara ukaba uri intumbi”) Iyo umuntu aba mu byaha ntaba ariho.
- Baramuzirikaga bikaba iby’ubusa ( Iyo urebye ukuntu bagucungisha ijisho, baragukubise, baragufunze, bagushyizeho amategeko biba iby’ubusa ntibashobora kukubuza gusambana, kwiba, kuriganya n’ibindi…)
- Yahoraga yikebesha amabuye ava amaraso ( Ibi ni ukwiyica nabi kandi nta kwiyica nabi kuruta kujya mu busambanyi uziko ushobora no kwandura indwara zikwica, kunywa inzoga kugeza ubwo bagutoragura mu miferege no mu mikoki hamwe nawe utamenya kugenzura ibikubaho)
Uhereye none ubishatse watakira Yesu uti Yesu ntabara. Amen
Ntajya asubiza inyuma uje amushaka, kandi ntagusaba ibintu birenze cyangwa se bihambaye, agusaba kwemera ko wamuhemukiye warangiza ukamusaba kukubabarira no kukwakira mu bana be. Amen
Rugerindinda Alice


text:
Josée, izina ry’umukobwa w’umunyamurava
Ni izina rihabwa umwana w’umukobwa rikomoka mu rurimi rw’Igiheburayo rikaba risobanura ngo “Imana izongera”,iyo ari umuhungu bamwita Joseph. Andi mazina asobanura nk’iri ni Josèphe, Joséphine, Josephina n’ayandi.
Bimwe mu biranga ba Josée
Ni umuntu w’umunyamwete ariko ureba gusa ibimureba kandi akanga uwamuvangira.
Iyo wamushinze ikintu aragikora ariko iyo utangiye kuvuga ngo na kiriya wagombaga kugikora arakwihorera.
Iyo abaye umubyeyi Josée akunda abana be ariko akabashyira ku murongo kubera igitsure .
Ni umuntu w’umuhanga mu ishuri no mu kazi kandi ugira impano yo gukemura amakimbirane no kunga abantu.
Josée akunze kurangwa n’ubumuntu, agira inzozi nyinshi aba ashaka kugeraho kandi koko akorana umurava bikarangira abigezeho.
Biba bigoye kumenya icyo Josée agutekerezaho kuko adakunda kugaragaza amarangamutima ye waba umukoreye neza cyangwa nabi nta mpinduka akwereka.
Akora ibintu bye kuri gahunda kandi iyo ushaka kumuvangira murashwana. Ni umuntu ugira impuhwe ariko si buri gihe kuko hari ubwo yanga abantu bitetesha cyangwa bamuteraho imbabazi.
Mu rukundo Josée aba ari umuntu ukomeza ibintu niyo byaba bidakomeye ku buryo ari wa wundi mushobora gupfa akantu koroheje mugatandukana burundu.
Ku bijyanye no kwiga, akunda kwiga ibintu by’ubuyobozi ndetse asa n’umuntu ugira igitugu, ushaka ko aho yajya hose yavuga rikijyana ntawe umuvuguruje.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Imana nyir’ibyiringiro ibuzuze umunezero wose n’amahoro biheshwa no kwizera, kugira ngo murusheho kwiringira mubiheshejwe n’imbaraga z’Umwuka Wera - Abaroma 15:13.
Joyce Meyer, umuvugabutumwa,umwigisha wa Bibiliya akaba n’umwanditsi w’ibitabo, akaba yaravutse kuwa 04, z’ukwezi kwa gatandatu mu 1943 mu mujyi witwa St. Louis, Missouri, muri Leta Zunze Ubumwe za Amerika,yagize ati “mu myaka irenga 38 maze nkora ivugabutumwa ahantu hatandukanye ku isi, nagiye mbona, abantu banyuze mu bintu bitandukanye. Bamwe bagiye bakora ibintu bikomeye kandi bitangaje bagasa n’ aho ari bo bari ku rwego rwo hejuru mu isi, abandi bakavuga ko babaho mu buzima bwo kubona bwira bugacya ariko kandi hari n’abandi benshi banyura mu bintu bikomeye bagakomeza kurwana na byo hakaba hari ubwo bashoboye kugera ku ntego yabo cyangwa ntibabashe kuyigeraho.
Ni byo koko tujya duhura n’intambara zituma dutakaza ibyiringiro mu buzima bwacu, ariko nyamara ibyiringiro ni ikintu k’ ingenzi dukeneye mu mpande zose z’ubuzima.
Ibyiringiro ni ngombwa kuko bifite imbaraga kurusha ikindi cyose watekereza kubera ko byo bigufasha kumenya ko nta kidashoboka igihe cyose uri kumwe n’Imana.
Iyo ufite ibyiringiro uhora wumva ibitekerezo byawe bihuza n’ibyo Imana yaguteguriye kandi ni naho ubonera imbaraga zo kumenya ko nta hantu Imana itakurokora.
Muri iki gihe biroroshye kugwa mu biguca intege bigatuma utakaza ibyiringiro byawe, abantu batakaza ibyiringiro cyane iyo batunguwe no kubona bahemukirwa n’uwo bizeraga, bagize igihombo runaka, igihe bumva bari mu bihe bibagoye cyangwa bagerageza ibintu bikanga.
Birumvikana ko abantu benshi iyo bageze mu gihe nk’iki, bumva bataye ibyiringiro.Joyce Meyer yaravuze ati "namaze imyaka 23 nibera mu buzima bwuzuye agahinda, gutotezwa, kutizerwa ikintu kibi kibaho kikarangira ikindi gikurikiraho bitewe n’ibyambagaho ntabwo nashoboraga gukomeza gukuza ibyiringiro byanjye, kugeza aho navuze nti "Niba ntakiza ntegereje ko kingeraho, ntabwo nkwiye kucibwa intege n’ uko ntacyambayeho“ ariko maze kunoza ubusabane n’Imana, nkatangira no kwiga ijambo ryayo naje kuvumbura ko ibyiringiro ari ingenzi kandi bifite imbaraga zikomeye.
Niba wari ubuze ibyiringiro, Bibiliya muri Zaburi 27:14 irakubwira ngo "Tegereza Uwiteka, komera umutima wawe uhumure, ujye utegereza Uwiteka kandi na none muri Yesaya 40:31, hakavuga ngo "Ariko abategereza Uwiteka bazasubizwamo intege nshya,bazatumbagira mu kirere bagurukishe amababa nk’igisiga, baziruka be kunanirwa,bazagenda be gucogora.
Tutarebye uwo uri we n’ubuzima ubayemo, ntabwo ushobora gukora ibinoze udafite ibyiringiro mu Mana. Niba ibyo uri gucamo ari intambara gusa, ukeneye ibyiringiro, niba ibyo uri gucamo ari ibyiza nabwo ukeneye ibyiringiro kugira ngo bikomeze kuba byiza.
Iyo ukomeje ibyiringiro byawe, Imana na yo ikomeza imitekerereze yawe, uburyo ubaho utegereje icyo iguteganyiriza, kandi ikakuzuza umunezero. Ibyiringiro birahambaye, kuko nawe uba ugomba kugira uruhare rwawe ugaragaza mu kwereka Imana ibyo wiringiye, ukayisaba ubwenge ukwiye gukoresha kugira ngo ubashe gukora ibizatuma ibyiringiro byawe bibyara n’ibifatika kuko ntabwo biba bizava mu kirere ngo ubone bikugezeho.
Niba ushaka kubaho mu buzima bwuzuye ibyiringiro, emererera Imana iyobore ubuzima bwawe, ukurikire Imana aho kugira ngo Imana ibe ari yo igukurikira. Ukomeze wiringire Imana aho kwiringira abantu kuko muri Matayo 19:26 handitwe ngo "Yesu arabitegereza arababwira ati "Ibyo ntibishobokera abantu, ariko ku Mana byose birashoboka."


text:
Mu mabaruwa banditse bakanayashyikiriza ubuyobozi agaragaza ko bafashe icyemezo cyo kwegura ku mpamvu zabo bwite.
Umuyobozi w’Akarere ka Rubavu, Sinamenye Jérémie yatangarije IGIHE ko babonye amabaruwa y’ubwegure bwa ba gitifu 28 n’abandi bayobozi 23 b’utugari babungirije.
Ati “Ni byo koko twakiriye amabaruwa yo kwegura ku banyamabanga nshingwabikorwa b’utugari 28 n’abari bungirije mu tugari 23. Nk’ubuyobozi ntitwashimishwa n’uko abantu begura ariko ni ubushake bwabo; ubu tugiye kureba niba impamvu zabo zifatika hanyuma tujye twabemerera.”
Ubu bwegure buje bukurikira ubw’Abanyamabanga Nshingwabikorwa b’Imirenge ya Kanzenze, Rubavu, Nyamyumba na Kanama yo muri Rubavu beguriye rimwe mu mpera z’umwaka ushize tariki ya 15 Ukuboza.


text:
Muri iyi minsi usanga ingo nyinshi z’abashakanye zifite ikibazo mu byerekeranye n’inshuro zo gutera akabariro aho usanga kenshi umwe yifuza gutera akabariro mugenzi we babana mu rugo we atabishaka. Iki kibazo kibangamiye abatari bacyeya mu bashakanye dore ko bamwe bafatiraho umwanzura bavuga bati” Buriya uwo dukundana anca inyuma cyangwa mu by’ukuri ntago ankunda koko nkuko bikwiriye”
Mu mitekerereze ya benshi, kandi koko nk’uko byagakwiriye kugenda, uwo ukunda bihagije, ukwiriye kwifuza kuba waterana nawe akabariro(aha turabwira abashakanye) ariko ku mpamvu zitandukanye hari ubwo uwo mwashakanye ashobora kuba ubona usa nkaho nta busambo umuteye, mbese ubona asa nk’aho adashaka ko mutera akabariro.
Abahanga batari bacyeya bagize icyo bavuga kuri iyo myitwarire nk’uko tubikesha urubuga rwa psychologies.com, uwo urukundo rutuma amarangamutima n’ibyiyumviro bizamuka, aho rwose uwo ukunda umubona ukumva ubushagarira n’umubiri ukaba wakegukira gutera akabariro utagoranye. Gusa dore zimwe mu mpamvu zishobora guca intege umubiri muri icyo gihe
1.Ashobora kuba atakigufitiye impamyi nka mbere
Urukundo hagati y’abashakanye usanga rurangwa cyane no kwifuzanya ndetse no gutera akabariro mu ntangiriro z’umubano. Gusa uko iminsi igenda ishira aho koko umwe aba amaze kwemera bidasubirwaho ko uwo yakunze ari uwe koko. Muri kamere muntu, usanga abatari bacyeya nyuma yo kumva ko uwo ntaho akigiye, ugira amashyushyu yo kumva abandi bityo uwo mwari kumwe ukaba wakwifuza kuba umushyize ku ruhande cyangwa se ubusambo wamugiriraga bukagabanuka.
2. Bishobora guterwa n’umunaniro cyangwa guhangayika cyane
Kunanirwa no guhangayika cyane nabyo biri mu bintu bishobora gutuma umubiri usinzira bityo kumva ko watera akabariro rwose ku ruhande rumwe bigahinduka nk’inzozi cyangwa bikajya bibaho gacye cyane. Mu gihe wumva nta bushake ukigira, ni ingenzi cyane kwitegereza umunsi wawe n’iminaniro ufite kuko kuba unaniwe bishobora kugukuramo ubushake.
3. Bishobora guterwa n’imiti uri kunywa cyangwa iyo uheruka kunywa
Imiti itandukanye ishobora kugira ibyo bita ingaruka zica intege umubiri mu byerekeranye no kwifuza gutera akabariro. Imiti itandukanye ishobora gutuma igitsina cy’umugabo gisa nkaho kitagira byihuse umurego ukwiriye mu gutera akabariro bityo no kukwifuza nk’umugore we ugasanga biragabanutse.
Birashoboka rero ko niba ubona atakikwifuza bidahita bisobanura ko atakigukunda. Impamvu zaba nyinshi zatuma ubona asa n’udashaka gutera akabariro kandi byaba ku mugabo yewe no ku mugore ni uko. Rimwe na rimwe iyo icyo kibazo gikomeje, ni ingenzi gushaka umujyanama ubihugukiwe yaba pschologue cyangwa undi ubonamo ubushobozi akakugira inama ariko ntawakwirengagiza ko kwegera muganga ari ingenzi akagufasha kureba niba koko utari kubiterwa n’imiti uri kunywa cyangwa uheruka kunywa cyangwa se niba atari ikindi kibazo cy’uburwayi.
Ese kumva utagishaka gutera akabariro, byaba ari ikimenyetso cy’uko uwo muri kumwe utakimukunda cyangwa yaba ari intangiriro y’uburemba?
Muri iyi minsi usanga ingo nyinshi z’abashakanye zifite ikibazo mu byerekeranye n’inshuro zo gutera akabariro aho usanga kenshi umwe yifuza gutera akabariro mugenzi we babana mu rugo we atabishaka. Iki kibazo kibangamiye abatari bacyeya mu bashakanye dore ko bamwe bafatiraho umwanzura bavuga bati” Buriya uwo dukundana anca inyuma cyangwa mu by’ukuri ntago ankunda koko nkuko bikwiriye”


text:
Barusha abagabo babo amafaranga ariko ntibayigengaho
Abagore bo mu Murenge wa Muko mu Karere ka Gicumbi, bavuga ko nubwo bafite amahirwe menshi yo kubona amafaranga, batayigengaho.
Aba bagore bavuga ko bamaze kumenya agaciro ko k’ifaranga no guhaguruka bagakora bakishakamo ubushobozi ntawe bateze amaboko, byatumye babasha kwibumbira mu matsinda kugira ngo bazamurane.
Kwibumbira mu matsinda, babigezeho babifashijwemo n’abafatanyabikorwa batandukanye, kuri ubu ngo bamaze kugera ku rwego rushimishije, mu kubaka ingo zabo no gueteza imbere igihugu.
Gusa ngo nubwo bakora batya bakabasha kubona amafaranga biturutse ku bwizigame baba bakoreye mu matsinda, amafaranga babona akenshi ntibayagiraho urahare, kuko iyo bayagejeje mu ngo zabo amakimbirane agatangira kuvuka abagabo bashaka kuyagiraho ijambo.
Muberarugo Console, atuye muri uyu Murenge wa Muko, we kimwe na bagenzi be, bavuga ko bamaze kumenya gukorera amafaranga, kubera guhuriza hamwe bakizigama mu matsinda.
Agira ati “Akenshi biraba pe! Umudamu yaba yafashe amafaranga mu itsinda, yayageza murugo ntayagireho ijambo, ugasanga umugabo niwe ushaka gutegeka uko acungwa, rimwe narimwe akayafata akayajyana mu kabari, umugore yareba nabi agakubitwa.”
Aba bagore basaba ko abagabo nabo bakwiye gushishikarizwa kujya mu matsinda, bakabasha kwiteza imbere badategereje amafaranga abagore baba baragiye bizigamira.
Abagabo batuye muri uyu murenge, bo ntibakozwa ibyo kwibumbira mu matsinda, kuko ngo basanga amatsinda yarazaniwe abagore gusa.
Mwiseneza Claude, avuga ko yemera ko abagore babo basigaye babarusha amafaranga, kuko bafite uburyo bwo kuyabonamo. Akavuga ko abagabo bo bitaborohera kwibumbira mu matsinda.
Umuyobozi w’agateganyo w’Umurenge wa Muko Ntakirutimana Emmanuel, avuga ko ubu batangiye ubukangurambaga kuri aba bagabo, kugira ngo nabo bashobore kwiteza imbere.
Avuga ko iterambere ry’urugo ritagomba kureba abagore gusa, ariko akizera ko mu gihe gito aba bagabo nabo bazaba bamaze kumenya agaciro ko kwizigamira binyuze mu matsinda.


text:
Yesu yabwiye Simoni ati “ Igira imuhengeri, mujugunye inshundura murobe.” Simoni yamusubije ati, “Databuja, twakesheje ijoro dukora cyane, nyamara nta cyo twafashe. Ariko kuko ubivuze reka nzijugunye.” Luka 5:4-5
Bakoze icyo Yesu yari ababwiye, bafashe amafi menshi kugeza ubwo inshundura zabo zendaga gucika.
Hari ingingo ebyiri twakura muri iki cyanditswe:
1. Mu ntege nke zawe Imana iba ishaka ko uyihanga amaso:
Igihe Petero yari ananiwe cyane, yaburaniwe ndetse yanacitse intege; ni bwo Yesu yavuganye na we. Nawe igihe byagushobeye, aba ashaka ko muvugana. Ntashaka ko uhunga ikibazo cyawe, ashaka kukikwigishirizamo; arashaka ko uhakura isomo. Kandi arashaka ko usobanukirwa neza agaciro k’igisubizo atanga, iyo umutumiye.
2. Imana ishobora kugusubiza aho watsindiwe mbere kugira ngo ihaguhere intsinzi:
Hari igihe twibwira ko kuba tutaratunganiwe mu bintu runaka, biba byaratewe n’ubushake bw’Imana. Kandi tuba tutarabigezeho kubera ko twishingikiriza ku mbaraga zacu.
Igihe Yesu yavugaga, amafi yaramwumviye. Bibiliya igira iti, “Babikoze bafata ifi nyinshi cyane,ndetse inshundura zabo zenda gucika. Barembuza bagenzi babo bari mu bundi bwato ngo baze babatabare, baraza buzuza amato yombi bituma yenda kurengerwa.” Luka 5:6-7.
Imana ntitinya gukora kubera ingano y’ikibazo cyawe; ahubwo ibuzwa gukora no kutizera kwawe. Nuyumvira izaguhundagazaho ibisubizo birenze uko wowe wabitekerezaga.


text:
Nusobnukirwa ko satani ashaka kukuyobya, ntuzicare gusa ngo umwerere akubyine hejuru mu kwiheba no gutekereza nabi, ujye ubumbura akanwa utangire kwatura ubutware muri Kristo.
Rimwe narimwe iyo ndi gutegura kubwiriza mu rusengero cyangwa mu giterane, ibitekerezo bibi bitangira kuntera. Muri icyo gihe nisubirishamo imbaraga amagambo yanjye nkavuga cyane nti, “ibintu byose biraza kugenda neza.”
Satani ashyira kwiheba n’ibitekerezo bibi mu bwenge bwacu, rimwe na rimwe mu by’ukuri “arasa” ibitekerezo byacu akoresheje kwiheba.
Maze gusobanukirwa uko kwiheba n’ibitekerezo bibi, nagize ubutware hejuru yabyo. Imana yatangiye kuzana kubohoka ku bugingo bwanjye nuko ntangira kubinezererwa.
Shaka icyo ijambo ry’Imana rigusezeranya noneho utangire kwamamaza inkota ye y’amujyi abiri (Abaheburayo 4:12).
Joyce Mayer.


text:
Nov 06, 2015 Bienvenu Ndacyayisenga Ibiterane 0
Umuryango DYNAMIC “C.I.M.S Minitsry” ni umuryango w’ivugabutumwa watangiriye mu gihugu cyu Burundi ukaza kwagura imbibi zawo ubu ukaba ugeze no mu Rwanda ugenda wamamaza ubutumwa bwiza bwa yesu kristo
Aganira na Isange.com Apotre Leopold Nsabimana mu ijambo yagize ati: “iki giterane kizaba ari igiterane cy’ivugabutumwa ndetse n’ibitangaza akaba ari nayo mpamvu twagihaye umutwe uvugango “ Ukeneye Imbaraga” kuko yesu yaravuzengo muzahabwa imbaraga umwuka wera nabamanukira, rero twemera ko ntakintu umuntu ashobora gukora adafite imbaraga z’Imana, iyo umuntu amaze kwakira imbaraga z’Imana abasha gukora burikimwe cyose, rero niyo mpamvu twavuzengo ukeneye imbara”.
Yakomeje agira ati; “Kuko ari nta kidashoboka ku Mana kandi Byose bigashobokera uwizeye! Ngwino kandi utumire n’abandi, cyane cyane abarwaye bakeneye gukorwaho n’Imana, Ngwino Urebe niko Yesu avuga, ngwino wakire igitangaza cyawe! Kuko Imana yo y’iteguye kugukoraho, Ni mugiterane cy’iminsi itatu cyateguwe na DYNAMIC”C.I.M.S” Ministry.”
Iki giterane kandi kikazitabirwa na bamwe mu bahanzi bakomeye bahano mu Rwanda ndetse nabavugabutumwa batandukanye, aha twavuga nkumuhanzi Liliane Kabaganza na Zaninka Joseline(Mama Zoulu), naho abavugabutumwa barimo Profete Abraham Cimu Camu kuva muri Congo, akaba ari umukozi w’Imana ikoresha cyane muburyo bw’ubuhanuzi n’ibitangaza, undi ni Paster Ema Ntambara kuva mu torero urufatiro rwa kristo I Gasonjyi
Iki giterane kizatangira ku itariki 19-22/11/2015 kika zanjya gitangira saa15h:00’-19h:00’ kikazabera kuri UWOBA& Family Polyvalent Hall-Remera hafi yo kwa Rwahama
Uratumiwe kandi uzazane umurwayi uko yaba ameze kose, n’icyo yaba arwaye cyose, Ntutinye!! Yesu azamukiza, amuhe ubuzima bushya kandi asubinzwemo imbaraga.
Nd. Bienvenu/Isange.com/E.mail:bienvenu1512@gmail.com
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Impamvu zo kwamburwa uburengenzira bwo kuzungura
Umuntu wese uziko yemewe mu bazungura nkuko bemewe n’itegeko ashobora kwamburwa uburenganzira bwo kuzungura agakurwa mu bandi bitewe no gukora amwe mu makosa akurikira :
Impamvu zituma habaho kwamburwa nta mpaka uburenganzira bwo kuzungura
Yamburwa nta mpaka uburenganzira bwo kuzungura, umuzungura wese :
1° wakatiwe n’inkiko kubera ko yishe abishaka cyangwa yagambiriye kwica uzungurwa ;
2° wakatiwe n’inkiko kubera ko yabeshyeye cyangwa yatanzeho uzungurwa ubuhamya bw’ibinyoma bwashoboraga gutuma akatirwa n’inkiko igifungo nibura cy’amezi atandatu (6) ;
3° wataye nkana umwana we uzungurwa, wamugiriye igikorwa cy’urukozasoni, wamwangije imyanya ndangagitsina, wamusambanyije cyangwa wamushoye mu busambanyi.
Icyemezo cy’urukiko cyonyine kirahagije kugira ngo umuzungura wemewe n’itegeko wakoze kimwe mu byaha byavuzwe mu gika kibanziriza iki, avanwe mu bazungura.
Izindi mpamvu zishobora gutuma habaho kwamburwa uburenganzira bwo kuzungura
Ashobora kwamburwa uburenganzira bwo kuzungura, umuzungura wese wemewe n’itegeko cyangwa uwahawe indagano wese :
1° wacanye umubano wa kibyeyi n’uwapfuye igihe yari akiriho ;
2° wirengagije abigambiriye kandi yari ashoboye kwita k’uzungurwa mu gihe yari abikeneye ;
3° witwaje ubushobozi buke bw’uzungurwa, ari ubwo mu mutwe cyangwa ku mubiri, akiharira igice cyangwa ibizungurwa byose ;
4° warigishije nkana, wacagaguye cyangwa wangije irage rya nyuma ry’uwapfuye atabimwemereye, cyangwa wihaye uburenganzira agendeye ku irage ryavanweho cyangwa ryataye agaciro.
Ufite uburenganzira bwo kuzungura wese ashobora, mu gihe kitarenze umwaka umwe (1) uhereye ku munsi izungura ryatangiriyeho cyangwa ku munsi yamenyeyeho imwe muri izi mpamvu, gusaba urukiko rubifitiye ububasha kwambura uburenganzira bwo kuzungura ugomba kuzungura cyangwa ugomba guhabwa indagano, wateje imwe mu mpamvu zavuzwe mu gika cya mbere cy’iyi ngingo. Ikirego gitangwa mu buryo bw’ibirego byihutirwa.
Kwirengagiza impamvu zambura uburenganzira bwo kuzungura
Haseguriwe ibivugwa mu ngingo ya 56 n’iya 57 z’itegeko rigenga imicungir ey’umutungo w’abashakanye, impano n’izungura, iyo mbere yo gupfa, uzungurwa wari uzi impamvu yashoboraga gutera kwamburwa uburenganzira bwo kuzungura, nyamara ntabikore, uzungura ntiyamburwa uburenganzira bwo kuzungura.
Inkurikizi zo kwamburwa uburenganzira bwo kuzungura
Uwambuwe uburenganzira bwo kuzungura avanwa mu mubare w’abazungura b’uwapfuye. Umugabane yagombaga kubona wongerwa ku migabane y’abazungura basigaye.
Uwambuwe uburenganzira bwo kuzungura abuzwa gusa kuzungura umutungo w’uwo yahemukiye, ariko ashobora kuzungura undi mutungo w’umuryango. Icyakora, uwambuwe uburenganzira bwo kuzungura buvugwa mu ngingo ya 56 y’iri tegeko (Impamvu zituma habaho kwamburwa nta mpaka uburenganzira bwo kuzungura ) atakaza uburenganzira bwo kuzungura ku mutungo wose w’umuryango akomokamo, hatitawe ku buryo bw’imicungire y’umutungo.
Uzungura cyangwa uhabwa indagano wakuwe mu mubare w’abazungura kubera kwamburwa uburenganzira bwo kuzungura, ategetswe gusubiza umutungo yazunguye, yarazwe cyangwa agaciro kawo mu gihe akiriho.
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016


text:
Uwiteka areba inzira zawe, kandi ibyawe ntago abyirengagiza.
Yewe Yakobo Isirayeli, ni iki gituma wiganyira ukavuga uti “Uwiteka ntareba inzira zanjye, kandi ibyanjye Imana yanjye irabyirengagiza”? Mbese ntiwari wabimenya? Ese nturabyumva? Imana ihoraho, Uwiteka Umuremyi w’impera z’isi ntirambirwa, ntiruha. Ubwenge bwayo ntiburondoreka. Ni yo iha intege abarambiwe, kandi utibashije imwongeramo imbaraga. Abasore b’imigenda bazacogora baruhe, n’abasore bazagwa rwose. Ariko abategereza Uwiteka bazasubizwamo intege nshya, bazatumbagira mu kirere bagurukishe amababa nk’ibisiga, baziruka be kunanirwa, bazagenda be gucogora (Yesaya 40:27- 31).
Ijambo ry’Imana ni ukuri kandi Imana nyir’ijambo ni iyo kwizerwa, ibyo yavuze no kubikora izabikora ( kubara 23:19). Ibyo amaso yacu yabonye ndetse ibyo amatwi yacu yumvise Imana yakoreye abandi, ni ubihamya by’imbaraga no gukiranuka kwayo. Iyo witegereje mubuzima bwacu, hari igihe usanga ibibazo, intambara, ubushomeri, amarira n’ubukene byose bifatanije byizengurutsa ku muntu, kimwe gisimbura ikindi, bitewe rero n’uburemere bigira kuri twe tukabibona ko ahari ari igihano, gutereranwa cyangwa se kutitabwaho n’Imana, Usanga rero ku muntu ugeze muri iki gihe, satani nawe atabamujya kure cyane, kuko usanga mu matwi ye hataburamo amajwi y’urudaca amuca intege ndetse amusubiza inyuma, yose akaza agamije guhagarika cyangwa guca umubano yari afitanye n’Imana.
Ibinyujije mu muhanuzi wayo Yesaya, Imana yatwibukije urukundo idukunda, itwibutsa kandi ko ihora itwitayeho, ntirambirwa no guhora yumva amajwi yacu, kuyitabaza buri gihe tuyisunga, ndetse ntago yinubira gutaka kwacu, ahubwo yiteguye gusubiza amasengesho yacu yose, nibyo koko urugarijwe ariko humura irabisobanukiwe cyane ko ibihe urimo bitakoroheye gusa ikiza kurutaho ikuri hafi pee, kdi yiteguye kukongerera imbaraga kugeza urangije urugamba uriho, icyo igusaba ariko ni uko udakwiye kwitotomba ngo uyishyireho urubanza, oya ongera wibuke gukiranuka kwayo kuva iyi si yaremwa, Niyo yatabaye ab’ Isilayeli ibakura mu buretwa muri egiputa aho bakubitwaga bakanakoreshwa imirimo y’uburetwa, ibakirisha amaboko atangaje, nawe se ibaze aho inyanja itandukana mo kabiri! Iyi mana ni ukuri ni iyo kwizerwa.
Mwene data nshuti, nagirango muri aka kanya dufatanyirize hamwe kuzamura kwizera kwacu, birakwiye ko tugirira Imana yacu icyizere, ni umubyeyi wacu, ikwitayeho kandi yumva gusenga kwawe, ikuri hafi cyane kurusha imyambaro wambara, icyo usabwa ni kimwe gusa ni ugukiranuka ukareka icyaha kuko amasengesho avanze n’ibyaha ni ikizira ku Mana ahasigaye,ugume mu Mana n’amagambo y’Imana agume muri wowe nyuma usabe icyo ushaka cyose n’aho byatinda Imana izabikora (Yohana 15:7)


text:
- umubavu.com
- ikinyarwanda
- english
- french
-
Amateraniro mu Itorero Siloam ryatangiye bahimbaza Imana n’ indirimbo yo guhimbaza Imana 164 yesu yavukiye I Bethelehem, abakristo bakaba bazindukanye amacupa arimo amazi mu gikorwa cy’ ubuhanuzi kiribuze kuba.
- korali umurage wa bera
Korali umurage wa bera yiteguye guhimbaza Imana dore ko bari babukereye aho indirimbo zabo usanga zivuga ku kuvuka kwa yesu, si korali kandi n’ abakristo bazindutse biteguye gushima Imana bibuka agakiza yesu yabaziniye dore ko mu isezerano rya cyera byasabaga intama, inuma…… ariko kubw’amaraso ya Yesu tubasha ku babarirwa ibyaha byacu nta kiguzi.
- korali sion
Nyuma yo kwakira hakuri kiyeho korali sion nayo yibukije abakristo ko badakwiye kwiganyira kandi yesu yavukiye ku wa menye Imana nta kwiriye kwiheba
Nyuma umushumba yibukije abakristo ko gushima Imana ari ibyigiciro ku munsi nk’uyu kandi niwo munsi satani yatangiriyeho gutsindwa yabwiye abagore ko bakwiye gushima Imana kuko mu isezerano rya cyera nti babarwaga ariko ku bwa yesu kristo bahabwa agaciro baremerwa.
- uyu muryango wari gushima Imana ko yabaheye umwana
- uyu mubyeyi yari gushima Imana
- umushumba ateruye umwana
Umushumba w’ Itorero yasomye ijambo ry’ Imana mu gitabo cya Luka 1 ;29-31
Ariko we ahagarika umutima cyane w’iryo jambo, atekereza iyo ndamutso icyo ari cyo Marayika aramubwira ati “Witinya Mariya, kuko uhiriwe ku Mana Kandi dore uzasama inda, uzabyara umuhungu uzamwite Yesu
Aya na magambo umushumbo yibukije abakristo ko Imana yashatse gukiza abatuye isi binyuze mu mugore mariya ntiyahise abyakira kuko yari umukobwa w’isugi yibaza ukunu azasama inda ariko yaje kwizera arasama igihe kigeze abayara umwana w’ umuhungu yitwa yesu.
Yibukije abantu ko iyi tariki atariyo yesu yavutse ho ahubwo abisiraheri bawufataga nk’ umunsi w’ umucyo aho bajyaga kuramya izuba yesu avutse bahita wawumwitirira.
- bazanye amazi
iteraniro ryasojwe no gusengera amazi yarari mu macupa bakira n’ ubuhanuzi
- Biravugwa ko Clement yajyanye na Knowless gupimisha ko ari we se w’umwana koko
- Kigali:Abibwe ibikoresho barasabwa kujya ku cyicaro cya Polisi kureba niba biri mu byafatiwe mu mikwabu
- Ntibisanzwe !Nyamasheke Umugabo yariye umunwa w’umugore arawumira amenyo asigara ku karubanda
- Rayon Sport dufite ibanga mu mikino ya gicuti ya buri hagati mu cyumweru-Masudi
- Burundi:Abanyarwanda 11 bafunzwe bakurikiranyweho ubujura bw’amabuye y’agaciro bakatiwe
- U Rwanda ntirugaragara ku rutonde rw’ibihugu byazahajwe n’izuba ndetse n’inzara
- Hari abifuzaga ko Umwami Kigeli V atabarizwa muri Portugal kugira ngo abaje gusura umugogo we bajye batanga amafaranga
- Yasohoye igitabo kitwa “Kumurongora neza byatunye yiteza imbere” menya ibikubiyemo
- Herman worshipers international yateguye igiterane kizitabirwa n’ amakorali akomeye ya hano mu Rwanda
- umunyarwanda ukorera mu gihugu cya Nigeriya Karekezi Corneille mu gikorwa cyo gushyira ku mugaragaro album ye ya kabiri
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Hariho abantu bakorera Imana ariko ugasanga basa naho babivanga ku buryo bumva ko ku munsi runaka aribwo agomba gukorera Imana ariko se koko ni ryari umuntu yakorera Imana? Ni gute umuntu yakorera Imana neza?
Gukorera Imana nta hagati habaho ku buryo wavuga ngo ejo nzaba ndi uw’Imana ariko uyu munsi ndi uw’abantu , ubutaha nzaba ndi uw’umuryango. Ibyo ntaho bihuriye no gukorera Imana kuko iyo utari uw’Imana uba uri uwa satani ahubwo gukorera Imana ni umuhamagaro wa buri wese.
Buri kintu cyose umuntu afite kigomba kugira uruhare mu kuvuga ubutumwa kuko gukorera Imana ari inshingano za buri wese. Abantu bose bashatse bagira umutima w’ivugabutumwa kuko nta kigoye kibirimo. Ushobora koherereza ubutumwa bugufi umuntu burimo ijambo ry’Imana ukaba uvuze ubutumwa cyangwa watumira umuntu mu materaniro nabwo uba uvuze ubutumwa.”
Duhamagarire abantu gusanga Yesu Kristo kuko nta kiguzi bisaba kandi nawe yavuze ko abarushye n’abaremerewe bakwiye ku musanga akabaruhura kandi akabamara inyota. Tumere nka Yosuwa wagambiriye muri we ko we n’umuryango bazakorera Imana. Hagurukira gukorera Imana ushishikaye kuko nta hagati habaho mu kuyikorera!
Yosuwa 24:15 “Kandi niba mutekereza ko ari bibi gukorera Uwiteka, uyu munsi nimwitoranyirize uwo muzakorera, niba ari izo mana ba sogokuruza bakoreraga zo hakurya ya rwa ruzi, cyangwa imana z’Abamori bene iki gihugu murimo, ariko jye n’inzu yanjye tuzakorera Uwiteka.”


text:
Habayeho umugore, ajya mu kabande gukura ibijumba. Ajyana n’akabindi k’amazi, ngo namara kuzuza agatebo ibijumba, ajye kubyoza ku iriba, ahite anavoma.
Umugore ageze ku gashyamba kari mu nsi y’urugo, arabanza atora udukwi, adusiga aho, ngo aze kuduhitana azamutse.
Aramanuka, ajya mu murima, atangira gukura ibijumba. Agize atya abona imvura irakubye. Ijuru ririjima, imirabyo irarabya, inkuba zirakubita. Ati "Mbigenje nte?" Yibuka inkwi asize ku gasozi, yibuka n’amasaka yasize yanitse ku kidasesa, ku muharuro.
Ubwo kandi yari atwite, atagishoboye kwihuta cyane. Ati "Mbaye uwande?" Nibwo rero yambaje Imana yo mu ijuru, ati "Nyagasani ntabara!"
Igihe agisenga atyo, inkuba irongera irakubita, maze umurabyo umwitura imbere. Abanza kwikanga, ariko arebye, abona umwana w’umuhungu ahagaze aho. Umwana aramuramutsa, ati "Data arambwiye ngo nze untume."
Umugore ahita amenya ko ari Mirabyo, umuhungu wa Nkuba, Umwami wo mu ijuru. Amwereka agatebo k’ibijumba n’akabindi k’amazi n’akaba k’inkwi haruguru, ku gashyamba. Amubwira n’amasaka yasize yanitse imuhira.
Mirabyo ati "Humura, ndabikwanurira imvura itarabinyagira!" Agira atya, agatebo akazingaho umurabyo, akabindi akazinga undi, akaba k’inkwi nuko, arabikoranya byose, uko ari bitatu, abiyoza undi murabyo, arabibakura, yirasa mu rugo umugore yamweretse, mu mpinga y’uwo murenge.
Amaze kwinjiza ibyo azanye, yenda igitebo, ajya kuri cya kidasesa, amasaka ayashoramo undi murabyo, ayayorera mu gitebo, nacyo akirabya mu nzu. Arangije iyo mirimo, asubira aho yasize wa mugore, kumubwira ko yamutumikiye, no kumusezeraho, nuko yisubirira mu ijuru.
Mwene Nkuba amaze kugenda, imvura iragwa. Wa mugore yizamukira buhoro buhoro, atangarira iby’amaze kubona byose. Agira ati "Mbega umwana w’igitangaza! Icyampa ngo iyi nda izavemo umukobwa, maze muhe Nkuba, amushyingire uriya muhungu we!"
Nuko umugore azamuka abitekereza, abona ukuntu byaba byiza umwana umuri mu nda abaye umukobwa, akaba na mwiza cyane, akazamurera neza, akamutoza ingeso nziza zose, kugira ngo azizihirane na Mirabyo, babengukane.
Agumya gutekereza ibyo byose, arinda agera imuhira, na yamvura ntiyayitaho. Mbese muri iyo minsi yose aragumya arabizirikana.
Inda ivutse, ivukamo umukobwa! Avuka ari mwiza cyane, maze bamwita Miseke, ngo asa n’umuseke weya. Miseke akurana ubwiza, akurana ingeso nziza n’igikundiro cyinshi. Ariko ikimuranga cya mbere na mbere, kikaba inseko ye. Amenyo ye akera nk’amasaro, yaseka ukaba wagira ngo ni izuba rirashe, yakubita agatwenge ukagira ngo ni uturinga dukomangana.
Miseke akura atyo, uko akura ariko ubwiza bwiyongera bwaba ubw’imbere, n’ubw’inyuma.
Bukeye bagenzi be baza kumushaka, ngo bajyane gukura ubwatsi. Bajya mu kabande, bakura ubwatsi, baragwiza. Barangije kubucuma neza, no kubuhambira, bajya ahantu hari urukiniro rwabo, bakuba akabero mu kanyatsi, barakina, biratinda.
Imvura iza kubatungura, batamenye uko yakubye, barangariye muri iyo mikino yabo. Ni bwo rero birukiye mu rutare rwari hafi aho, bari basanzwe bugamamo. Binjiramo uko ari umunani, barugama, baragumya bariganirira.
Bagize batya babona umurabyo uguye imbere yabo, ku mwinjiro w’urutare. Barikanga, batinya ko inkuba yakubita urutare. Barebye, babona aho wa murabyo waguye havuyemo umuhungu w’umusore, ubengerana, ushashagirana nk’izuba. Umusore arabaramutsa.
Ati "Mwiriwe Bakobwa?"Bati "Wiriweho nawe?" Bamubaza aho avuye n’ikimugenza. Ati "Ndashaka Miseke!" Bati "Uramushaka se uri nde?Uraturuka he?" Ati "Nturutse kure cyane, ntimwahamenya!" Bati "Noneho se Miseke umuzi hehe?" Ati "Mubonye namumenya."Bati "Wamubwirwa n’iki se kandi utamuzi?" Ati "Namubwirwa n’inseko ye!"
Nibwo rero abakobwa bamenye ko ari Mirabyo mwene Nkuba, waje gushaka mugeni we Miseke. Ariko barabanza barahakana, bati "Nta Miseke uturimo!" Ati "Arahari, ndabizi!" Bati "Oya da! Nta Miseke uri hano! Igendere!"
Umusore aho kugenda, yicara aho ku muryango w’urutare,ati "Singenda ntamuboye!" Abakobwa bareba uwo musore aho yiyicariye, koko ameze nk’uwitegura kwirirwa aho, mbese akanaharara. Basanga rya shashagirana rye yabaye nk’urigabanya, yibereye aho gusa. Babona asa n’utari buve aho atabonye Miseke.
Mbisa mpite sindi Miseke
Ubwo imvura iba imaze guhita, hasigaye utujojoba gusa, bati «Nta kundi, tugomba gusohoka muri uru rutare !» Ariko birabanza birabatonda. Hashize akanya, uw’inkwakuzi muri bo ati «Nimumpe inzira, maze turebe!» Baramubisa, arasohoka. Ageze mu mwinjiro w’urutare, wa musore amubonye arahaguruka, aramureba, ariko ntiyamubisa.
Umukobwa abonye atamubishije,atera akaririmbo, ati"Mbisa mpite,sindi Miseke! Sindi Miseke ya Kwisaba useka amasaro agaseseka! "
Mirabyo ati "Nturi Miseke?" Umukobwa ati "Sindi Miseke!" Mirabyo ati "Seka ndebe !"
Umukobwa araseka. Mirabyo asanga umukobwa ni mwiza, asanga afite amenyo meza, n’inseko ye irakesheje cyane, ariko ahita amenya ko atari we yaje gushaka. Ati "Hita ugende, nturi Miseke!"
Umukobwa w’inkwakuzi arasohoka, ariko ageze hanze, arahagarara, ategereza bagenzi be. Abandi na bo baramukurikira, ari na ko baririmba ka karirimbo, Mirabyo na we akabikiriza kwa kundi. Barasohoka bose, uko ari barindwi, hasigara Miseke wenyine.
Miseke rero aba asigaye wenyine mu rutare, mu cyeragati aho, ariko adasa n’ushaka gusohoka. Mirabyo aramureba, na we araceceka. Bigeze aho, Mirabyo ati "Seka rero!" Miseke araseka. Asetse, urutare ruracya, ruraka, umucyo urasakara, useseka ako kabande kose, ufatira inkuka zako, weya imisozi yose.
Mirabyo ati "Uri Miseke?" Undi ati “Ni jye Miseke.” Ubwo Mirabyo na we aba yarushijeho gushashagirana, arabengerana nk’izuba. Afata Miseke mu ntoki, amusohora mu rutare, bahagararana hanze, barebana.
Ba bakobwa bagenzi ba Miseke, aho bahagaze aho uko ari barindwi, bareba Miseke, basanga yahebuje ubwiza, na we arabengerana, basanga koko akwiranye na Mirabyo, bizihiranye. Babaha amashyi menshi n’impundu nyinshi.
Abakobwa bamaze kuririmba no kuvuza impundu, babona umukororombya winaze aho, imbere y’urutare.
Mirabyo na Miseke bawinjiramo, baricara nk’uwicara mu ngobyi, umukororombya urabazamukana, ubajyana mu ijuru, kwa Se wa Mirabyo, Nkuba, na nyina Nyirankuba.
Bageze mu ijuru, Mirabyo ajya kwa Se na Nyina, Umwami Nkuba, n’Umwamikazi Nyirankuba, kubereka umugeni mwiza yabazaniye, baramushima.
Nkuba na Nyirankuba bakorera abo bana babo ubukwe bw’agatangaza. Batumira abo mu ijuru bose, maze ubukwe bugira ibirori byinshi byiza kandi birambuye.
Nguko uko umugore utwite yifuje ibyiza, kandi byose bikaba. Bakamucaho umugani ngo “Ni nka wa mugore ukuriwe wifuje uwo yatuma, mu mvura y’umuvumbi, Nkuba amutumaho Mirabyo, yifuza umukobwa abyara Miseke ya Kwisaba. Ati icyampa nkamushyingira Mirabyo mwene Nkuba ya Shyerezo n’Umugabekazi Nyirankuba mu mvura y’umuvumbi Mirabyo aza kumushaka mu rutare rw’igihanzi amufubika umukororombya.”
Inkomoko:Umuco nyarwanda


text:
Ibyakozwe n’Intumwa 17:27 - kugira ngo bashake Imana ngo ahari babashe kuyibona bakabakabye, kandi koko ntiri kure y’umuntu wese muri twe. Uno munsi nazinduwe no kukurangira aho wahurira n’Imana.
Paholo ari Atenayi yatunguwe no kubona ukuntu Abanyatenayi bifuzaga guhura n’Imana. Bari barakoze ubushakashatsi bwo kubona Imana ariko birangira bayibuze. Bigira inama yo kuyiremera ubwabo. Bubaka ibigirwamana babyita Imana kugirango barebe ko bayibona bakanabana. Ikibabaje ni uko ibigirwamana bubatse bitabamaze amatsiko yo kubona Imana kugeza ubwo bubatse n’ikigirwamana cyitwa "Imana itamenywa".
Uyu ni umwanzuro bagezeho bamaze kubona ko iyo bashatse itaboneka. Paholo agezeyo, yababwirije ahereye ku mpaka z’Imana itamenywa agamije kubahuza n’Imana Rurema. Abantu bari barashakishije ubuzima bwabo bwose uburyo babona Imana bagize amatsiko yo kumwumva niko kubabwira kiriya cyanditswe.
Hari amasomo nizemo:
1) Imana ntabwo iba kure. Abashakira Imana ku misozi ya kure, abayishakira mu byumba by’amasengesho, abayishakira ahantu hatandukanye (Kibeho, Israel, Prayer mountain Uganda, Kadeshi,...) siho iba. Imana ntiba ahantu ahubwo iba mu muntu. Ubaye warayibuzemo bizakugora kuyisanga ahantu.
2) Imana nuyiburira muri wowe, nta handi uzayisanga.
3) Umutima wawe niwo uzi imibanire yawe n’Imana cyangwa ibigirwamana wubakiye. N’ubwo wabeshya abandi ko ufite Imana, ntacyo wakora ngo ubeshye umutima nama wawe. Atenayi bari barifatiye abantu ko bazi Imana nyamara imitima yabo irimo ubusa.
4) Umutima waremewe guhazwa n’Imana. Ntabwo washiramo ikigirwamana ngo utuze, unyurwe. Abatunze ibigirwamana babuze Imana. Barambukiwe.
5) Gushaka Imana hanze ariko mu mitima hakiba inyubako z’ibigirwamana n’uguhuzagurika, n’ugukabakaba. Ni bumwe mu bujiji n’ubuhumyi bukomeye.
6) Igihe cyose umuntu agitunze ibigirwamana, Imana iba "itamenywa" muri we. Ijwi ryayo riba ingume. Benshi ntibacumva ijwi ryayo. Bajya bajijisha bagaza n’ababana n’Imana ariko ibyishimo byayo ntabibabamo, amahoro yayo ntayo bafite, urubanza rwayo rubahoramo.
Va mu bigirwamana ubone Imana nyamana. Ntabwo iri kure yawe. Mugire umunsi mwiza.
Fidèle Masengo, Foursquare Church Kimironko masengof@yahoo.com


text:
Mu gihugu hose harimo gukorwa gahunda y’ukwezi kwahariwe umuryango umuryango, aho bamwe mu baturage biteze kuzacyemurirwa ibibazo byabo dore ko ingingo zizibandwaho zitezweho kuzakemura ibibazo byo mu muryango.
Zimwe mu ngingo zizibandwaho mu kwezi kwahariwe umuryango harimo uburere buboneye bw’abana, kurwanya ihohoterwa rishingiye ku gitsina, ihohoterwa rikorerwa abana n’icuruzwa ry’abantu n’ubukangurambaga ku kwirinda gusesagura mu bukwe n’ibindi birori byo mu muryango.
Abaganiriye n’Agasaro batangaje ko hari zimwe mu ngingo uko kwezi kuzibandaho basanga ziziye igihe aho bavuga cyane ku kumenya uko bakumira icuruzwa ry’abana b’abakobwa no kumenya uko bacunga neza umutungo mu birori no mu bukwe.
Sarah ni umubyeyi ushyingiye vuba, ariko avuga ko yabonye urubyiruko rusesagura mu birori by’ubukwe aho guteganyiraza urugo, akaba asaba leta gukora ubukangurambaga bw’ihariye mu kwigisha urubyiruko kudasesagura.
Sarah ati “ Kwirinda gusesagura mu bukwe rwose ni kimwe mu bintu by’ingenzi
mbona ko leta yari ikwiye gushyiramo ingufu bagahugura urubyuruko cyane cyane, kuko mbona aribo bagana habi. Ubona ngo umusore n’inkumi bakoreshe ubukwe bwa miliyoni 7 kandi nta miliyoni 2 bizigamiye!”
Si ku kudasesagura gusa abaturage bitezeho umusaruro ugaragara w’ukwezi kwahariwe umuryango ,kuko hari n’abababazwa n’ihohoterwa rikorerwa abana b’abakobwa bajyanwa gucuruzwa mu mahanga.
Ntirenganya Jean Claude utuye mu Murenge wa Kanombe yagize ati “ izi ngingo zizavugwaho mu kwezi kwahariwe umuryango ndazishimye. Byumwihariko ndasaba leta ko yashyiraho amahugurwa mu Rwanda hose abantu bakamenya uko icuruzwa ry’abantu rikorwa kugirango ushutswe nawe amenye uko yatabaza ndetse n’uwaba akeka abo bagizi ba nabi amenya uko yabageza ku buyobozi”.
Iyi gahunda y’ukwezi kwahariwe umuryango ifite insanganyamatsiko igira iti “Uburere buboneye mu muryango: Ingenzi mu gukumira ihohoterwa rishingiye ku gitsina n’icuruzwa ry’abantu.” Gutangiza ku mugaragaro iyi gahunda bizabera mu Karere ka Gatsibo, tariki ya 15 Ugushyingo 2014, gusoza iyi gahunda bizabera mu Karere ka Ngororero, tariki ya 10 Ukuboza 2014
Ukwezi kwahariwe umuryango kwitezweho byinshi
Mu gihugu hose harimo gukorwa gahunda y’ukwezi kwahariwe umuryango umuryango, aho bamwe mu baturage biteze kuzacyemurirwa ibibazo byabo dore ko ingingo zizibandwaho zitezweho kuzakemura ibibazo byo mu muryango.
Labels: umuryango


text:
Umugabo we amenyekana mu marembo y’umudugudu, yicaranye n’abakuru b’igihugu ...
« Umugabo we amenyekana mu marembo y’umudugudu, yicaranye n’abakuru b’igihugu » - Imigano 31 : 23 -
Ku bashakanye, imyitwarire ni iy’umumaro munini. Ntishyize hejuru, ndemeza yuko nagiye nirinda mu byo mvuga, mu byo nambara, mu myitwarire yanjye, kugira ngo mpeshe ishema umugabo wanjye.
Umugabo wanjye arubahwa cyane, umwuga we w’ubwarimu umuhesha ubundi butware n’icyubahiro. Nakomeje kugambirira mu mutima wanjye kumuhesha icyubahiro binyuze mu myitwarire yanjye.
Ntibiba byoroshye buri gihe, kuko mu mwuga w’ubwarimu nakoraga warimo benshi bahakana Imana kand akenshi sinabyiyumvagamo… Ariko se ubwo icyatumye Imana ihanshyira si ukugira ngo mpigire koroherana?
Imico y’abanzengurutse yanyerekaga ko mfite byinshi byo kubigiraho, ariko kandi na bo bari bafite ibyo banyigiraho. Mu gihe cyose namaze aho hantu, narangwaga no kwicisha bugufi n’umunezero, kuko nashakaga kubahisha umugabo wanjye!
Iyo bamurikiraga abakoresha be, incuti ze ku kazi, sinigeraga numva namukoza isoni na rimwe cyangwa ngo mubabaze imbere yabo. Buri gihe gageragezaga kumera nk’uko ashaka, sinkabye, cyangwa ngo mbe umupfapfa. Umugabo aba akeneye kugira ishema kubera umugore we, kandi numvaga nababazwa cyane no kumutenguha.
Uyu munsi nyuma y’imyaka myinshi tubana, ndashimira Imana yanshyize aho hantu, nahigiye byinshi kuko ab’aho banyeretse “itandukaniro” ryabo.
Eveline Simonnet
Ubutumwa busoza:
Mwene Data, tumaze igihe dutambutsa inyigisho zigenewe abubatse ingo zifite umutwe ugira uti "Mbese koko ndi umugore w’imico myiza?" Izi nyigisho zitangwa n’umugore ufite inararibonye cyane witwa Eveline Simonnet, zigahindurwa mu Kinyarwanda.
Kuri iki gice cya nyuma kirimo amagambo y’aggaciro kandi yateza imbere umuryango wanyu nk’abashakanye, turabifuriza gukurikirana ibice byose. Ku bacitswe n’ibice bibanza, murabisanga ku rubuga mwinjiye ahanditse Shakisha. Imana ibahe umugisha kandi yubake ingo zanyu.
Imana ibahe umugisha!


text:
Muri iyi minsi hamaze iminsi havugwa inkongi y’umuriro ahantu hatandukanye, ni byiza kumenya uko umuntu yayirinda. Akenshi rero inkongi iterwa n’ikibazo cy’amashanyarazi cyangwa se gushya kw’ibikoresho bimwe na bimwe. Ibi ni bimwe mu bintu by’ibanze wakora ukirinda inkongi y’umuriro.
• Mu gushyira amatara mu nzu yawe, irinde gukoresha insinga n’ibindi bikoresho bya pirate, gisha inama abakora iby’umuriro babigize umwuga
• Hindura ama prises yangiritse, ukoreshe n’insinga zaba zifite ikibazo( zamanutse, zatangiye gucika, n’ibindi)
• Menya aho bahagarikira umuriro w’amashanyarazi winjira mu nzu n’uburyo bikorwa neza bimwe n’abantu bakuru mubana
• Bika ibibiriti na za buji (bougies) kure y’aho abana bagera ndetse utoze abana kudakinisha umuriro
• Menyereza abakozi kubika neza ibikoresho by’amashanyarazi nk’ipasi n’utundi dukoresho dukora imirimo itandukanye ( Mixer, chauffe biberon, etc)
• Ku banywa itabi, irinde kunywa itabi uryamye ku buriri cyangwa wirambitse mu ntebe, ndetse wirinde kujugunya uduce dusigaye muri pubele turiho umuriro
• Byaba byiza gukoresha amatara asharijwa (recheageable) aho gukoresha buji mu gihe umuriro wagiye.
• Si byiza gutaka imitako iriho za bougies hafi y’ibintu bishya bikoze mu mbaho cyangwa mu mpapuro, cyangwa ngo ubitereke ahantu hagera umuyaga
• niba ukoresha cuisiniere ya gaz, itwararike kuyifunga umaze guteka, kandi aho uyitereka hajye hagera umuyaga uhagije , hadafungiranye. Irinde gusigaho amafunguro ukajya gukora ikindi kintu mu kindi cyumba.
• Gura kizimyamwoto mu rugo umenye n’uko ikoreshwa, ubyereke n’usigara ku rugo
• Ni byiza kugira nimero za Polisi zishinzwe kuzimya umuriro arizo 111 ukaba wabitabaza mu gihe bibaye ngombwa.
Ibyo wakora ukirinda inkongi y’umuriro mu rugo
Muri iyi minsi hamaze iminsi havugwa inkongi y’umuriro ahantu hatandukanye, ni byiza kumenya uko umuntu yayirinda. Akenshi rero inkongi iterwa n’ikibazo cy’amashanyarazi cyangwa se gushya kw’ibikoresho bimwe na bimwe. Ibi ni bimwe mu bintu by’ibanze wakora ukirinda inkongi y’umuriro.
Labels: gutaka inzu


text:
Isano iri hagati y’ibitabo 5 bya Mose n’igitabo cya Zaburi Rev. MUGIRANEZA J. Baptiste
Mbere yuko tureba isano riri hagati yibi bitabo reka tubanze twibukiranye mumagambo make y’ibijyanye nabyo:
Ibitabo 5 bya Mose (Pentateuque bivuze imizingo 5). Muyindi mvugo babyita ibitabo by’amategeko (Torah)
Ibyo bitabo nibi bikurikira:
Itangiriro, Kuva, Abalewi,Kubara no Gutegeka kwa Kabiri.
1. Igitabo cy’Itangiriro kivuga iremwa ry’ibintu byose, ukugwa k’umuntu, umwuzure, kwigomeka k’umuntu ku Mana (umunara wa Babeli), guhamagarwa kwa Aburahamu n’ubuzima bw’ abamukomotseho.
2. Igitabo cyo Kuva kivuga uko Imana yakuye ubwoko bwayo bw’Abisirayeli mu buretwa bwa Farawo mu gihugu cya Egiputa ikabaha amategeko n’amabwiriza bagombaga kugenderaho.
3. Igitabo cy’Abalewi kivuga iby’ibitambo n’abatambyi n’abalewi n’uburyo bagombaga kwitwara.
4. Igitabo cyo Kubara kivuga inkuru y’urugendo rw’Abisirayeli kuva ku musozi wa Sinayi kugera mukibaya cy’i Mowabu ku rugabano n’igihugu cy’i Kanani. Kivuga kwivovota no kwigomoka kw’abisrayeli
5. Igitabo cyo Gutegeka kwa Kabiri kivuga isubiramo ry’amategeko n’amagambo yo gusezera ya Mose.
Igitabo cya Zaburi kigizwe na Zaburi 150 ntabwo kigira ibice ahubwo bavuga Zaburi ya mbere... Zaburi y’ijana.... Zaburi y’ijana namirongo itanu.
Mugiheburayo bacyita tehillim (Amashimwe)
Mukigereki ni Psalmoi (Psalms) bisobanuye indirimbo iherekejwe n’amajwi y’ibicurangisho.
Igitabo cya Zaburi kigabanijemo ibice bitanu biteye gutya:
Igice cya mbere 1-41
Igice cya kabiri 42-72
Igice cya gatatu 73-89
Igice cya kane 90-106
Igice cya gatanu 107-150
Igitabo cya Zaburi nicyo gisomwa kurusha ibindi bitabo byo muri Bibliya.
Zaburi ya 90 niyo yanditswe mbere muri zose.
ISANO IRI HAGATI Y’IBITABO 5 BYA MOSE N’IGITABO CYA ZABURI:
Isano rya mbere rigaragarira munyigisho bitanga riboneka muri izinyigisho zikurikira:
1. Amategeko yatanzwe mubitabo bitanu bya Mose Zaburi igasaba kwitondera amategeko (Zaburi 1:1-2; 105:45)
2. Mu bitabo 5 bya Mose byerekana Imana igirana Isezerano n’abantu bayo Zaburi ikatwigisha ko Imana ikomeza Isezerano ryayo ikaryibuka (Zaburi 105:42).
3. Ibitabo bya Mose byigisha ko umuvumo uzanwa no kutumvira Imana Umugisha ukazanwa no kugendera mugukiranuka (Gutegeka kwa Kabiri 28) Zaburi nayo yigisha ko umugisha uzanwa no kugendera mu nzira zo kubaha Uwiteka (Zaburi 1).
4. Ibitabo bya Mose birimo indirimbo nk’iyo baririmbiye kunyanja itukura ndetse n’indirimbo ya Mose Igitabo cya Zaburi bagikoreshaga mu masengesho muburyo bw’indirimbo.
5. Ibi bitabo bihuriye no Kugukoresha amazina y’Imana.
Igice cya kabiri kigizwe n’isano rigaragra hagati y’ibitabo 5 bya Mose n’ibice bitanu bigize igitabo cya Zaburi. Bikaba bihurira kuri ibi bikurikira:
1. Igitabo cy’Itangiriro gifitanye isano n’igitabo cya mbere cya Zaburi aricyo kuva kuri Zaburi ya 1-41 harimo ibibazo bijyanye ni Umuntu, imibereho ya hano ku isi n’iremwa.
2. Igitabo cya Kuva n’igitabo cya kabiri cya Zaburi 42-71 bihurira kukuba mubunyage no guhunga hakabamo no gucungurwa (ubutabazi bw’Imana).
3. Igitabo cya Abalewi gifitanye isano n’igitabo cya gatatu cya Zaburi 73-89 bihurira kubijyanye n’inzu y’Imana.
4. Igitabo cyo Kubara gifitanye isano n’igitabo cya kane cya Zaburi 90-106 Bihuriye kurugendo rw’Abisirayeli mubutayu.
5. Igitabo cyo Gutegeka kwa Kabiri gifitanye isano n’igitabo cya gatanu cya Zaburi 107-150 bihuriye ku kwibutsa ko amategeko afite umumaro munini mumibereho y’ubwoko bwayo.
Umusozo: (Conclusion)
Isano iri hagati y’ibitabo 5 bya Mose n’igitabo cya Zaburi nini cyane dore ko byose bihuriye kuba ari ibitabo bigize Bibliya y’Abaheburayo (TANAKH) Mose agaragara nk’umwanditsi wagize uruhare muri byo mbi.
Igitabo cya Zaburi ntabwo gifitanye isano n’ibitabo 5 bya Mose gusa ahubwo na Yesu yagihaye agaciro, Isezerano Rishya rikivuga inshuro 4.
Imirongo yo muri Zaburi igaruka mu Isezerano rishya inshuro 86.
Kuva Itorero ry’Imana ribayeho abakristo bagiye bifashisha Zaburi mu gusenga no gusingiza Uhoraho; mubihe bibagoye barakifashishaga.
Igitabo cya Zaburi tugikunde tugisome tugikundishe n’abandi kuko gifite inyigisho z’ibihe byose kandi kirimo amagambo yo kubaka ubugingo bwacu n’imibanire yacu n’Imana n’abagenzi bacu.
Imana ibahe umugisha.


text:
Ni mbaraga ki ziduhesha guhamya ubutware bwa Yesu Kristo tudacogora?
Yesu duhamya niwe tuvuga muri iyi nyigisho ni nawe uvugwa mu ijambo ry’Imana, ni Yesu kiristo Umwana w’Imana wavutse kuri Mariya wari warasabwe na Yosefu mwene Yakobo mwene Matani, avuka hatabayeho guhura kw’umugabo n’umugore, ahubwo yavutse kunda Nyina Mariya yasamye ku bw’umwuka wera, ni nawe kandi marayika yahamirije Yosefu ko ariwe uzakiza abantu ibyaha byabo nk’uko tubisanga mu butumwa bwiza bwanditswe na Matayo 1: 18-23.
Yesu kiristo kandi, Imana ubwayo yamuhamirije imbere y’imbaga y’abantu bari baje kubatizwa na Yohana, maze avuye mu mazi abona ijuru rifungutse , umwuka uramanuka umujyaho asa n’inuma, ijwi rivugira mu ijuru, riti « Niwowe mwana wanjye nkunda nkakwishimira » (Mariko 1 :11), yongera kandi guhamywa n’Imana ubwayo ko ari umwana wayo muri Luka 9 :35, ubwo yarabagiranaga arikumwe n’abigishwa be, bakamubona ahagararamye na Mose na Eliya maze ijwi rikavugira mu gicu riti : « Nguyu umwana wanjye natoranyije mumwumvire».
Nyuma yo gusobanukirwa ko Yesu ari umwana w’Imana, kandi akaba yaraje mu isi afite ubushobozi bwo gukiza umuntu ibyaha (1Yohana 3:4, Matayo 1:21) biba bimwe mubiduha ubushobozi bwo guhamya ibyo cyane dushize amanga, dore ko ari n’inkuru nziza umuntu atakumva ngo ayihererane. Si ibyanditswe gusa kandi kuko natwe tumaze kumwizera Yaratubabariye, twari abo kugirirwa umujinya tukarimbuka ariko ubu ntitukirimbutse ahubwo turi abaragwa b’ijuru.
Uretse ibi kandi, mu byanditswe byera berekana bumwe mu bubasha budasanzwe yagiye agaragaza akiri hano ku Isi muri bwo twavuga ;
- Guhaza abantu ibihumbi bitanu ahereye ku mitsima itanu n’ifi ebyiri ( Luka 9 :10-17)
- Yirukanye abadayimoni benshi mu bantu (Matayo 8 :28 )
- Yakijije ababembe,akiza ikirema (Luka 5)
- Yahumuye impumyi (Mariko 8 : 22)
- Ikiruta ibindi nk’uko byari byarahanuwe, Yaradupfiriye arangije arazuka (Luka 23,24) n’ibindi.
Ubutware bwa Yesu, n’aho twaceceka ntutumuvuge, imirimo ye ubwayo yakwivugira kuko aho ageze arabahindura, Gusa ntiduteze guceceka kuko ari ngombwa cyane ko abantu bamumenya, hari benshi satani yahumye amaso n’amatwi, ntibarakamenya ko Yesu yabapfiriye, ntibaragasobanukirwa ko Umwami utanga ubuzima butarangira yabonetse.
Ni ngombwa ko twamamaza iyo nkuru nziza kugirango n’abataramumenya bamumenye, cyane ko biri no mubyo yasize abwiye abigishwa be ati « Nuko mugende muhindure abantu bo mu mahanga yose abigishwa,mubabatiza mu izina rya Data watwese, umwana n’umwuka wera,mubigisha kwitondera ibyo nababwiye byose » ( Matayo 28 : 19).
Ubu butumwa Satani araburwanya cyane ariko dufite umufasha ariwe mbaraga z’umwuka wera nizo zashoboje Petero intumwa guhamya Yesu imbere y’abari baramwishe bakamubamba b’i Yudaya n’abatuye i Yelusalemu, akabahamiriza ko Yesu yapfuye akazuka kandi ko ari umwami, maze abantu benshi bumvise ibyo ngo bibacumita mu mitima, maze bumvira inama za Petero, abagera ku bihumbi bitatu barihana. (Ibyak 2:14-47).
Izina rya Yesu riteza impaka mu batararyizera kuko ribabuza iby’irari ryabo ari ryo ribajyana mu byaha bitera urupfu rw’iteka (Yakobo 1:15), ariko n’ubwo benshi bashaka kumwihunza muri we harimo imbaraga zikiza, harimo imbaraga zibohora, harimo imbaraga zitanga ubuzima, agereranwa n’ibuye ryanzwe n’abubatsi ariko rikomeza imfuruka Niwe gisubizo cyacu Kugirango dukizwe, dufite impamvu nyinshi zo ku muhamya, ndetse tuzakoresha uburyo bushoboka bwose kugeza agarutse kutujyana, kuko nta wundi agakiza kabonerwamo, kandi ari nta rindi zina munsi y’ijuru ryahawe abantu, dukwiriye gukirizwamo.” (Iby 4:12). Ernest RUTAGUNGIRA


text:
Imana ikomeje gukoresha umukozi w’ Imana Kazura Jules n’ umuryango we muri Senegal
Nkuko Ijambo ry’Imana ribidusaba aho rigira riti ” Muzirikane abanyururu nkaho mufunganywe nabo. Mwibuke n’abagirirwa nabi, muzirikane ko namwe mufite umubiri” Abah 13:3, natwe Imana yadukinguriye amarembo muri gereza iri hafi yaho dutuye (Thies), buri wa kabiri wa buri cyumweru tujya gusura abagororwa bahafungiwe, tukagenda mu byiciro bitatu, aho ab’igitsina gore bajya mu ruhande rufungiyemo abagore n’abakobwa, naho abagabo n’abasore tukicamo ibice bibiri, bamwe bakajya kuganiza abagabo bakuru abandi bakajya kuganiza abafunze ari bato hagati y’imyaka 14-18, dukomeze gusenga ngo Yesu yigaragarize bose.
umunsi wo gusura gereza hamwe n’abashyitsi 5 bari badusuye bavuye muri Amerika.
Gusura ibyaro
Mu itangira ry’umwaka twasuye imidugudu y’ibyaro ibiri tunaganira n’abayigize ndetse tubasha no kwibonera uburyo babayeho bigoye kandi cyane cyane bikagora abagore. Twasuye village ya Fandene na Ibra Fall.Umudugudu w’icyaro muri Senegali (village) uba ugizwe n’imiryango myishi, buri muryango ni ukuvuga abantu bakomoka k’umubyeyi umwe (Umusaza n’abagore be bose n’abana babo (uyu ashobora no kuba yujukuruje, n’abuzukuru bagakomeza kubana nawe)- Abahungu bose bashatse hamwe n’abagore babo n’abana babo Abuzukuru n’abagore babo n’abana babo……..)
Mme Kazura agerageza kuvoma mu iriba
Abo bose baba bakoze icyo bita inzu ikaba izitiye ikayoborwa n’umukuru w’umuryango akenshi aba ari we mubyeyi mukuru uhari.
Aho baganirira
Imiterer y’inzu n’ibyumba
Buri muhungu washatse agira icyo bita icyumba, muri make iyi niyo twebwe twita inzu, ariko kuri bo inzu ni igiteranyo cy’ibyumba by’umuryango umwe umwe. Ibyo byumba byose ntibigira icyumba cy’uruganiriro (salon) ahubwo inzu iba ifite ikibuga akenshi usanga giteyemo igiti maze munsi yacyo akaba ariho mu ruganiriro. Umushyitsi wawe rero aba ari umushyitsi w’umuryango wose kuko muganirira aho hanze, niho ho kwakirira abantu. Ya mazu yose yo mu gace kamwe akenshi agizwe n’abakomoka ku gisekuru kimwe uyateranije niyo abyara umudugudu. Uwo mudugudu nawo uba uyoborwa n’umukuru w’umudugudu (village) uwo ntabwo atorwa ahubwo ab ariwe musaza mukuru muri wo kuko hafi abagize umudugudu umwe baba bakomoka ku gisekuru cya kera kimwe.bw’ikintu cyose kigiye gukorwa mu mudugudu harimo n’ivugabutumwa ugomba kuba wahawe uburenganzira n’umukuru w’umudugudu. Nubwo umudugudu waba ari muto, akenshi ukunda gusanga harimo umusigiti, imidugudu iringaniye igira abantu bashobora kugera ku gihumbi. Murumva rero ko bisaba byinshi kugirango ubutumwa mu byaro buvugwe kuko hari imbaraga nyishi zibirwanya, akenshi kugirango ugire imbaraga mu kubiyegereza bisaba ko bigendana no kubazamura mu iterambere.


text:
Uyu munsi benshi bakunze kwita “May day” cyangwa (umunsi wa Gicurasi) waje kugirwa umunsi mpuzamahanga mu 1889 mu nama mpuzamahanga ya mbere yabereye i Paris mu Bufaransa yari yatumijwe ivuga ku kinyejana cyari gishize habaye impinduramatwara, byahurirayne n’imurikabikorwa Mpuzamahanga ryagaragazaga ibikorwa by’indashyikirwa byagezweho mu nzego zitandukanye, yaba ikoranabuhanga, ubumenyi n’ubugeni.
Muri iyo nama impirimbanyi y’uburenganzira bw’abakozi Raymond Lavigne, atanga igitekerezo ko buri mwaka itariki ya 1 Gicurasi, hajya hibukwa bariya bakozi bishwe baharanira uburenganzira bwabo mu myigaragambyo y’i Chicago.
Ahanini icyo abantu baharaniraga ni uburenganzira bw’umukoreshwa kuko kubera kwiyongera gukabije kw’inganda kwariho icyo gihe mu kinyejana cya 19, ba nyir’inganda n’abakoresha bakoreshaga nabi abakozi babo bagendereye kubona inyungu y’ikirenga.
Itariki ya 1 Gicurasi iza kwemezwa mu 1891. Uyu munsi waje kwitabirwa cyane n’ibihugu byagenderaga ku matwara ya gisosiyalisiti na gikomunisiti, aho mu nama mpuzamahanga y’amashyaka ya gisosiyaliste yabereye Amsterdam mu 1904, basabwe kujya bigaragambya kuri iyi tariki kugira ngo bashyirirweho amasaha umunani y’akazi atarenga.
Iyi nama yabigize ihame ku mahuriro y’abakozi y’ibihugu byose ko tariki ya mbere Gicurasi, bagomba guhagarika akazi aho bishoboka bikaba bitanateza ingaruka ku bakozi.
Mu bihugu byinshi urwego rw’abakozi rwaharaniye ko tariki ya mbere Gicurasi yagirwa umunsi w’ikiruhuko bigerwaho, hakanibukwa abazize guharanira uburenganzira bw’abakoreshwa mu myigaragambyo y’i Chicago.
Uwo munsi wakomeje kuba umunsi ukomeye mu bihugu nk’u Bushinwa, Koreya y’Amajyarugu, Cuba n’u Burusiya, aho hakorwa imihango ikomeye yo kuwizihiza muri ibyo bihugu.
Muri Leta Zunze Ubumwe za Amerika na Canada ho, uyu munsi wizihizwa byemewe mu kwezi kwa cyenda. Impamvu wizihizwa iyi tariki itandukanye n’inkomoko yawo igaturuka ko nyuma y’iyicwa ry’abigaragambyaga i Chicago, Perezida w’ Amerika Grover Clleveland yatinye ko kwizihiza uyu munsi ku itariki nyir’izina byaba uburyo bwo gutuma hibukwa ubwicanyi bwabaye nk’aho bishwe na Leta, kuko bishwe na Polisi.
Umunsi mpuzamhanga w’abakozi wizihizwa byemewe n’amategeko tariki ya mbere Gicurasi buri mwaka mu bihugu birenga 80 harimo n’u Rwanda.
Mu Rwanda, hatangwa ikiruhuko ku bakozi, hakanatoranywa umukozi wakoze neza kurusha abandi muri uwo mwaka mu bigo bimwe na bimwe akabishimirwa.
Insanganyamatsiko y’uyu mwaka leta y’u Rwanda yayise “Duheshe agaciro umurimo, turemera abatawufite” aho yihaye intego muri Gahunda ya Goverinoma y’Imyaka Irindwi ( 2010-2017) yo guhanga imirimo mishya itari iy’ubuhinzi n’ubworozi, igera ku ibihumbi magana abiri (200,000 non-farm jobs) buri mwaka.
Mu 1955, Kiliziya Gaturika yaje guharira uyu munsi Mutagatifu Yozefu urugero rw’abakozi, umugabo wa Bikiramariya wabyaye Yezu/Yesu, kuko Kiliziya imufata Yozefu nk’uhagarariye abakozi n’abanyabukorikori,; we yari umubaji.


text:
Biryogo: Abazindukira ku mihanda bategereje imirimo barasabwa kujya mu mashyirahamwe
Mu gihe akenshi mu bakozi babyuka batanguranwa n’amasaha hirya no hino bashaka gutangira imirimo kare, abubatsi n’abandi bakora indi myuga iciriritse usanga bahagaze ahazwi nko kuri 40 mu Biryogo mu Murenge wa Rwezamenyo mu Karere ka Nyarugenge bategereje ubararika ngo bamukorere ariko bikagaragara nk’ikibazo mu baturage cyane cyane abahaturiye n’abahacururiza.
Ubuyobozi bw’Akarere ka Nyarugenge buvuga ko iki kibazo cyakemuka ari uko aba bazinduka bategereje akazi bibumbiye mu mashyirahamwe (...)
Mu gihe akenshi mu bakozi babyuka batanguranwa n’amasaha hirya no hino bashaka gutangira imirimo kare, abubatsi n’abandi bakora indi myuga iciriritse usanga bahagaze ahazwi nko kuri 40 mu Biryogo mu Murenge wa Rwezamenyo mu Karere ka Nyarugenge bategereje ubararika ngo bamukorere ariko bikagaragara nk’ikibazo mu baturage cyane cyane abahaturiye n’abahacururiza.
Ubuyobozi bw’Akarere ka Nyarugenge buvuga ko iki kibazo cyakemuka ari uko aba bazinduka bategereje akazi bibumbiye mu mashyirahamwe bakurikije ibyo, bakamenyekana ku buryo n’abatanga akazi bajya babageraho.
Mu kiganiro IGIHE yagiranye na bamwe muri bo bavuze ko ibi babiterwa n’uko baba hari ibyo bashoboye ariko ntibabone abo babikorera ngo babahe amafaranga, bagahitamo kuza gutegerereza ku muhanda kuko hari igihe “batombora bakabona umuntu ukeneye umukorera”.
Mu kumenya icyo ubuyobozi buvuga kuri aba bantu twegereye umuyobozi w’Akarere ka Nyarugenge Mukasonga Solange, atubwira ko abo bantu koko bahari; avuga ko ikibazo cyabo gikwiye gukemurwa n’umurenge batuyemo.
Yagize ati “Icyakorwa ni uko ubuyobozi bw’umurenge bwabafasha kubona imirimo cyangwa kwibumbira mu mashyirahamwe. Ibi ubuyobozi bw’umurenge barimo buzabafasha kubigeraho mu bufatanye n’akarere kuko byakemura ikibazo cy’ubushomeri no guhagarara ku mihanda nta gahunda bafite.”
Umuyobozi w’akarere ka Nyarugenge avuga ko abenshi muri bo baba baturutse hirya no hino mu tundi turere, bakizera kubona akazi mu mujyi nyamara kuko baba bataramenyera bikabagora bagahitamo kuza ku muhanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]